CELEX: 32016D0285
Language: mt
Date: 2015-11-06 00:00:00
Title: Deċiżjoni tal-Kummissjoni (UE) 2016/285 tas-6 ta' Novembru 2015 dwar l-Għajnuna mill-Istat SA.38545 2014/C (ex 2014/NN) implimentata mir-Repubblika Franċiża favur Mory — Ducros SAS u MoryGlobal (notifikata bid-dokument C(2015) 7523) (Test b'rilevanza għaż-ŻEE)

1.3.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 53/6
               
            DEĊIŻJONI TAL-KUMMISSJONI (UE) 2016/285
      tas-6 ta' Novembru 2015
      dwar l-Għajnuna mill-Istat SA.38545 2014/C (ex 2014/NN) implimentata mir-Repubblika Franċiża favur Mory — Ducros SAS u MoryGlobal
      
         
            (notifikata bid-dokument C(2015) 7523)
         
      
      (It-test bil-Franċiż biss huwa awtentiku)
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 108(2), l-ewwel subparagrafu tiegħu,
      Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
      Wara li stiednet lill-partijiet interessati sabiex jissottomettu l-kummenti tagħhom f'konformità mal-Artikoli msemmija (1),
      Billi:
      1.   IL-PROĊEDURA
      
      
                  (1)
               
               
                  Wara t-taħditiet informali li saru bejn il-Kummissjoni u Franza, fis-7 ta' Frar 2014 din tal-aħħar bagħtet nota ta' informazzjoni lill-Kummissjoni rigawrd l-għoti ta' self parteċipatorja mill-Fond għall-Iżvilupp Ekonomiku u Soċjali (minn hawn 'il quddiem imsejjaħ “FDES”) lill-kumpanija MoryGlobal (2).
               
            
                  (2)
               
               
                  Fuq talba orali li l-Kummissjoni għamlitilha fit-2 ta' April 2014 Franza bagħtet nota ta' informazzjoni ġdida.
               
            
                  (3)
               
               
                  Fil-11 ta' April u t-8 ta' Mejju 2014 intbagħtu żewġ talbiet ġodda għal informazzjoni, li Franza wieġbet permezz tal-ittri datati t-30 ta' April u d-9 ta' Mejju 2014. Flimkien ma' dawn it-talbiet saret talba oħra fis-27 ta' Ġunju 2014, li Franza wieġbet fl-10 ta' Lulju 2014.
               
            
                  (4)
               
               
                  Fuq proposta tal-Kummissjoni, ġiet organizzata laqgħa ma' Franza fid-9 ta' Lulju 2014.
               
            
                  (5)
               
               
                  Wara li fit-18 ta' Frar 2014 sar l-ewwel pagament tas-self tal-FDES, il-Kummissjoni rreġistrat din il-miżura fir-reġistru tal-għajnuniet mhux notifikati.
               
            
                  (6)
               
               
                  Permezz ta' ittra ddatata s-16 ta' Settembru 2014, il-Kummissjoni infurmat lil Franza bid-deċiżjoni tagħha li tiftaħ il-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (it-“TFUE”) fir-rigward ta' din l-għajnuna (minn hawn 'il quddiem imsejħa “l-proċedura ta' investigazzjoni formali”).
               
            
                  (7)
               
               
                  Id-deċiżjoni tal-Kummissjoni li tiftaħ il-proċedura (minn hawn 'il quddiem “id-deċiżjoni ta' ftuħ”) ġiet ippubblikata f'Il-Ġurnal Uffiċjali tal-Unjoni Ewropea
                      (3). Il-Kummissjoni stiednet lill-partijiet interessati biex jippreżentaw il-kummenti tagħhom dwar l-għajnuna inkwistjoni. Il-Kummissjoni ma rċeviet l-ebda kumment mingħand il-partijiet interessati.
               
            
                  (8)
               
               
                  Franza bagħtet il-kummenti tagħha fl-24 ta' Ottubru 2014. Fuq talba tal-Kummissjoni, ippreżentat informazzjoni addizzjonali fit-12 ta' Jannar u s-6 ta' Mejju 2015.
               
            2.   ELEMENTI TAL-KUNTEST
      
      2.1.   DESKRIZZJONI TAL-BENEFIĊJARJU U TAL-KUNTEST
      
                  (9)
               
               
                  Il-grupp Mory-Ducros kien jinkludi fost l-oħrajn il-kumpanija Mory-Ducros SAS (minn hawn'il quddiem imsejħa “MD”) kif ukoll il-kumpaniji ta' investiment fil-proprjetajiet SPAD u ARCATIME CAUDAN, sussidjarji 100 % ta' MD.
               
            
                  (10)
               
               
                  Bħala l-azzjonist tagħha, MD kellha lil Arcole Industries (minn hawn 'il quddiem imsejħa “Arcole”), kumpanija holding speċjalizzata fl-irkupru u r-rimedju ta' impriżi f'diffikultà. F'Ġunju 2010 Arcole xtrat lill-kumpanja Ducros Express mingħand DHL, imbagħad f'Ġunju tal-2011 xtrat ċerti assi mingħand il-kumpanija Mory SA fil-kuntest tal-proċedura ta' insolvenza ġudizzjarja miftuħa fir-rigward tagħha. Wara dan, Arcole għaqqdet dawn iż-żewġ attivitajiet fi ħdan MD.
               
            
                  (11)
               
               
                  MD kienet it-tieni operatur fi Franza fis-settur tas-servizzi ta' kurrier u tal-ġarr tal-merkanzija, wara Geodis. MD kellha erba' attivitajiet ewlenin, jiġifieri s-servizzi ta' kurrier u t-trasport nazzjonali, il-ġarr tal-merkanzija nazzjonali, is-servizzi ta' kurrier u l-ġarr ta' merkanzija f'livell internazzjonali u l-loġistika. Fi Franza dan is-settur ta'attività sab diffikultajiet dejjem ikbar sa mill-bidu tal-aħħar deċennju li sarrfu f'fużjonijiet u/jew fallimenti ta' operaturi kbar. Barra l-valur storiku tal-assi jew tal-kumpaniji integrati f'MD minħabba l-proċeduri ta' insolvenza ġudizzjarja, ta' min josserva l-kisba lura minn Geodis tal-assi ta' SERNAM, l-operatur sussidjarju inkombenti tal-SNCF, wara l-likwidazzjoni fuq ordni ġudizzjarja (4).
               
            
                  (12)
               
               
                  Fil-31 ta' Diċembru 2012, MD kellha fatturat konsolidat ta' EUR 765 miljun. MD kienet tħaddem madwar 5 300 impjegat u kellha 85 fergħa. Minkejja dan, l-impatt negattiv tal-kriżi finanzjarja u tal-pressjoni kompetittiva li ġarrbu operaturi oħrajn fil-kuntest tad-diffikultajiet tas-settur tas-servizzi ta' kurrier u tal-ġarr tal-merkanzija ġabu magħhom tgħarriq tar-riżultati finanzjarji, li komplew imorru għall-agħar minħabba kostijiet tal-produzzjoni ogħla minn dawk tas-suq, tariffi sfavorevoli ta' bosta klijenti u qagħda ħażina tas-settur immobiljari u tal-materjal fuq ir-roti minħabba nuqqas ta' investimenti matul l-eżerċizzji preċedenti.
               
            
                  (13)
               
               
                  Permezz tas-sentenza tas-26 ta' Novembru 2013, it-Tribunal Kummerċjali ta' Pontoise fetaħ proċedura ta' insolvenza ġudizzjarja fir-rigward ta' MD.
               
            
                  (14)
               
               
                  Fit-3 ta' Jannar 2014, Arcole, dak iż-żmien azzjonist ta' maġġoranza ta' MD, għamlet offerta għax-xiri.
               
            
                  (15)
               
               
                  Fit-28 ta' Jannar 2014, Arcole, quddiem it-Tribunal Kummerċjali ta' Pontoise għamlet offerta aħjar taħt il-forma ta' pjan ta' bejgħ, għall-finijiet ta' rkupru ta' perimetru msawwar mill-maġġoranza tal-assi ta' MD, għal kumpanija maħluqa apposta għal dan il-għan, MoryGlobal.
               
            
                  (16)
               
               
                  Fid-29 ta' Jannar 2014, il-Ministeru tal-Ekonomija u tal-Finanzi ħa deċiżjoni li jislef lil MoryGlobal EUR 17,5 miljun mill-FDES f'pagament wieħed jew maqsumin f'bosta pagamenti.
               
            
                  (17)
               
               
                  Fit-30 ta' Jannar 2014, sakemm ġie fformalizzat il-ftehim ta' self bejn MoryGlobal u l-Istat, l-Istat, irrappreżentat mill-Kumitat Interministerjali tar-Ristrutturar Industrijali (minn hawn 'il qudidem imsejjaħ “CIRI”) u Arcole ffirmaw Protokoll ta' Ftehim: Arcole ħadet impenn li tipprovdi ammont totali ta' EUR 17,5 miljun f'fondi, b'EUR 10 miljun minnhom f'żieda ta' kapital u EUR 7,5 miljun taħt il-forma ta' bonds konvertibbli (5).
               
            
                  (18)
               
               
                  Fis-6 ta' Frar 2014, it-Tribunal Kummerċjali ta' Pontoise iddeċieda favur il-pjan ta' bejgħ ta' MD lil Arcole.
               
            
                  (19)
               
               
                  Fil-31 ta' Marzu 2015, minkejja l-injezzjoni ta' kapital u s-self tal-FDES, it-Tribunal Kummerċjali ta' Bobigny ordna l-likwidazzjoni ġudizzjarja ta' MoryGlobal.
               
            2.2.   DESKRIZZJONI TAL-MIŻURI
      2.2.1.   Is-self ta' EUR 17,5 miljun mill-FDES
      
      
                  (20)
               
               
                  Permezz tal-ftehim tal-11 ta' Frar 2014, l-Istat ta lil MoryGlobal self ta' EUR 17,5 miljun mill-FDES. Skont id-dispożizzjonijiet tas-self, din kienet imfassla sabiex tiffinanzja x-xiri ta' sehem mill-attivitajiet ta' MD u tal-attività ta' MoryGlobal.
               
            
                  (21)
               
               
                  Kien previst li s-self tal-FDES jitħallas lura b'rata tal-imgħax annwali fiss ta' 1 %. L-imgħaxijiet dovuti sad-data finali tar-rimborż iridu jiġu kkalkolati ta' kull sena u mbagħad jiġu kapitalizzati u jkunu pagabbli in fine fid-data ta' maturità tas-self tal-FDES. Bħala eċċezzjoni għal dak li ntqal hawn fuq, jekk id-dividendi jitħallsu lil Arcole, MoryGlobal ikollha tipproċedi, fid-data tal-ħlas ta' dawn id-dividendi u sal-limitu tal-ammont tad-dividendi mħallsin, billi tħallas l-imgħaxijiet fissi kapitalizzati sa dik id-data.
               
            
                  (22)
               
               
                  Ma' dan l-imgħax b'rata fissa jiżdied l-imgħax b'rata varjabbli li jilħaq l-ammont totali tad-dividendi ddikjarati u mħallsin matul l-eżerċizzju, bit-tnaqqis tal-ammont tar-remunerazzjoni fissa mħallsa.
               
            
                  (23)
               
               
                  Ir-rata tal-imgħax sħiħa (fissa + varjabbli) tas-self tal-FDES ma tistax tkun inqas mir-rata medja tal-imgħaxijiet li jidħlu fil-kontijiet kurrenti tal-imsieħba awtorizzati minn Arcole.
               
            
                  (24)
               
               
                  Il-ħlas lura tas-self kellu jsir f'darba għoxrin sena wara d-data tal-anniversarju tal-aħħar pagament tas-self, li seħħ fl-24 ta' April 2014.
               
            
                  (25)
               
               
                  Is-self tal-FDES kien iggarantit minn rahan tal-ogħla prijorità u mingħajr kompetizzjoni minn kont ta' titoli finanzjarji li kien fih it-titoli kollha (100 %) ta' MoryGlobal. Matul id-durata sħiħa tas-self tal-FDES, il-kont mirhun irid ikun fih tal-inqas 90 % tal-ishma mirhuna ta' MoryGlobal.
               
            
                  (26)
               
               
                  Fil-każ ta' bejgħ min-naħa ta' Arcole tat-titoli kollha (100 %) tagħha f'MoryGlobal, MoryGlobal ikollha trodd lura s-self pendenti sħiħ u kull somma dovuta għas-self u għall-pagament lill-Istat ta' somma li tirrappreżenta kost tat-terminazzjoni li jammonta għall-prezz tal-bejgħ neqes is-somma tal-ammont investit minn Arcole f'MoryGlobal taħt kull waħda mill-forom tagħha, neqes ir-remunerazzjoni totali tas-self parteċipatorju mħallas sad-data tal-bejgħ u neqes kull kost marbut mal-bejgħ. Fil-każ ta' bejgħ parzjali ta' titoli, trid tiġi applikata pro rata għall-għadd ta' titoli mibjugħa minn Arcole meta mqabbel mal-għadd ta' titoli totali ta' Arcole qabel il-bejgħ.
               
            
                  (27)
               
               
                  Is-self sħiħ tradd lura fi tliet pagamenti fid-dati u fl-ammonti li ġejjin: EUR 3 miljuni fit-18 ta' Frar 2014; EUR 7 miljuni fil-11 ta' Marzu 2014 u EUR 7,5 miljuni fl-24 ta' April 2014.
               
            2.2.2.   Il-miżuri soċjali
      
      
                  (28)
               
               
                  Fis-6 ta' Frar 2014, permezz ta' stqarrija għall-istampa, (6) il-Ministri għall-Irpiljar tal-Produzzjoni, ix-Xogħol, l-Impjiegi, it-Taħriġ Professjonali u d-Djalogu Soċjali kif ukoll il-Ministru Delegat għat-Trasport, l-Affarijiet Marittimi u s-Sajd ħabbru li kienu sejrin jimplimentaw pjan ta' appoġġ għall-impjegati ta' MD. Kien sejjer ikun imqassam kif ġej:
                  
                              —
                           
                           
                              Dispożittiv awtomatiku: l-għajnuniet li l-impjegati mogħtijin is-sensja għandhom dritt awtomatiku għalihom skont il-liġi, fuq talba tagħhom. B'hekk, permezz tal-Kuntratt ta' Salvagwardja tal-Karrieri (CSP), l-impjegati jistgħu jibbenefikaw minn (i) remunerazzjoni li hija kważi daqs is-salarju nett attwali tagħhom, u (ii) taħriġ speċifiku billi jiġu allokati lilhom fondi konġunti għas-salvagwardja tal-karriera professjonali.
                           
                        
                              —
                           
                           
                              Dispożittiv diskrezzjonali: l-għajnuniet li Franza tista' jew ma tistax tagħti. Dawn l-għajnuniet jinqasmu f'żewġ tipi: i) Franza tiggarantixxi lill-impjegati servizzi bħall-aċċess għal konsulenti jew għal stadji ta' taħriġ għal bidla fil-karriera, permezz ta' strument ta' appoġġ aħjar (minn hawn 'il quddiem imsejjaħ “strument ta' appoġġ aħjar”), u ii) tagħti allokazzjonijiet temporanji digressivi sabiex tkopri d-differenza fis-salarju għal sentejn fil-każ ta' reklutaġġ f'impjieg b'paga inqas u dan sa massimu ta' EUR 300 fix-xahar (minn hawn 'il quddiem imsejjaħ “strument ta' allokazzjonijiet temporanji digressivi”).
                           
                        
            
                  (29)
               
               
                  Il-kost totali ta' dawn il-miżuri soċjali u l-kundizzjonijiet preċiżi tal-għoti tagħhom ma ġewx spjegati iktar.
               
            3.   ID-DUBJI MQAJMIN FID-DEĊIŻJONI TA' FTUĦ
      
      3.1.   KWALIFIKAZZJONI BĦALA GĦAJNUNA MILL-ISTAT
      
                  (30)
               
               
                  Fid-deċiżjoni ta' ftuħ tagħha, il-Kummissjoni tixtarr jekk jeżistix vantaġġ ekonomiku f'dak li għandu x'jaqsam mas-self tal-FDES kif ukoll il-miżuri soċjali favur l-impjegati. Ġeneralment, fid-dawl tal-kronoloġija tal-komunikazzjonijiet bejn Arcole u Franza, il-Kummissjoni qieset li kien possibbli li s-self tal-FDES u l-miżuri soċjali ngħataw għal raġunijiet soċjali ta' salvagwardja tal-karrieri u tas-siti tal-produzzjoni, li ma kinux raġunijiet li kien jibbaża fuqhom investitur raġonevoli.
               
            3.1.1.   Is-self tal-FDES
      
      
                  (31)
               
               
                  L-ewwel nett il-Kummissjoni ddikjarat li l-implikazzjoni u l-interventi ripetuti tal-awtoritajiet pubbliċi permezz ta' stqarrijiet għall-istampa differenti bbenefikaw lill-offerta ta' akkwist ta' Arcole u, għalhekk, MoryGlobal. B'hekk, l-offerta inizjali ta' Arcole tat-3 ta' Jannar 2014 kienet ibbażata fuq finanzjamenti esterni ta' EUR 25 miljun minn persuni ġuridiċi tad-dritt pubbliku filwaqt li fl-offerta mtejba tat-28 ta' Jannar 2014, is-self ta' EUR 17,5 miljun mill-FDES tidher li tieħu post il-parteċipazzjoni ta' dawn l-investituri potenzjali l-oħrajn. Konsegwentement, minn naħa, il-Kummissjoni xtarret ir-raġunijiet wara l-irtirar u, min-naħa l-oħra, l-ipoteżi wara l-għoti tas-self tal-FDES bħala kontroparti għat-titjib fil-kundizzjonijiet tal-pjan soċjali.
               
            
                  (32)
               
               
                  Barra minn hekk, il-Kummissjoni tosserva li Franza tidher li ħadet id-deċiżjoni li tagħti s-self qabel ma kienet rat ir-rapport finali ta' Eight Advisory li ppreżenta r-riżultati tas-simulazzjonijiet tar-rata ta' redditu fuq l-investiment (minn hawn 'il quddiem “RRI”) b'rabta mal-injezzjonijiet ta' fondi ta' Arcole u mas-self tal-FDES, peress li dan ir-rapport ma ġiex finalizzat qabel is-26 ta' Jannar 2014.
               
            
                  (33)
               
               
                  Finalment, il-Kummissjoni tixtarr ukoll il-kundizzjonijiet tas-self tal-FDES. Fil-fatt, din għandha l-karatteristiċi ta' self li fiha l-impriża ma tqassamx dividendi u ta' għoti ta' fondi proprji f'każ kuntrarju.
               
            
                  (34)
               
               
                  F'każ li l-miżura tiġi analizzata bħala self, il-Kummissjoni tqis li r-rata ta' 1 % mhijiex konformi mar-rata tas-suq peress li tkun xi tkun il-metodoloġija adottata (applikazzjoni tal-Komunikazzjoni tal-Kummissjoni dwar ir-reviżjoni tal-metodu ta' kalkolu tar-rati ta' referenza u ta' skont (7) (minn hawn 'il quddiem imsejħa l-“Komunikazzjoni tal-2008”) jew il-metodu bbażat fuq id-dejta ta' Bloomberg u Capital IQ), il-Kummissjoni xorta tasal għall-konklużjoni li s-self ma kienx remunerat biżżejjed. Barra minn hekk, il-Kummissjoni ma qisitx li d-differiment tal-pagament tal-imgħaxijiet għad-data ta' maturità tas-self kien prattika normali tas-suq. Il-Kummissjoni tixtarr ukoll l-istima tal-valur tal-kollaterali.
               
            
                  (35)
               
               
                  Jekk il-miżura tiġi analizzata bħala għoti ta' fondi proprji, il-Kummissjoni tqis li l-Istat fir-rwol ta' investitur ma kienx fl-istess sitwazzjoni fir-rigward tar-riskju bħal Arcole, anki jekk l-ammont tal-kontribuzzjoni ta' din tal-aħħar kien ekwivalenti għal dak tal-Istat. Fil-fatt, l-Istat ma kellux l-istess inċentivi finanzjarji bħal Arcole, li kellha tagħmel il-profitt mill-investimenti tagħha magħmula qabel il-proċedura ġudizzjarja bis-saħħa tal-attività tal-impriża u, b'hekk, tevita pjan soċjali li jiswieha ħafna flus. Barra minn hekk, il-Kummissjoni tqis li l-konkomitanza flimkien mal-investiment ta' Arcole kienet possibbli minħabba intervent tax-xerrej meta talab deroga […] (*). Il-Kummissjoni tosserva wkoll li l-kost ta' opportunità minimu ta' investiment simili tul għoxrin sena kien ta' madwar 7,4 %. Anki l-probabbiltà li tinkiseb remunerazzjoni ferm ogħla minn 1 % kienet tidhrilha baxxa minħabba l-karattru aleatorju tad-distribuzzjoni tad-dividendi. Apparti minn hekk, il-Kummissjoni tosserva li t-tħassib li kellu l-Istat sabiex iżomm lil Arcole milli toħroġ mill-parteċipazzjoni azzjonarja ta' MoryGlobal ma jidhirx li huwa wieħed li kien ikollu investitur privat.
               
            
                  (36)
               
               
                  Fl-aħħar, indipendentement minn kif tiġi kkwalifikata l-miżura, il-Kummissjoni tixtarr kemm hija xi ħaġa koerenti li, fir-rigward tal-prinċipju ta' investitur privat, fil-ftehim tas-self jiġu inklużi impenji industrijali ta' xorta ambjentali.
               
            3.1.2.   Il-miżuri soċjali
      
      
                  (37)
               
               
                  Apparti minn hekk, il-Kummissjoni osservat li l-modifiki fil-pjan soċjali f'termini ta' sostenn aħjar tal-impjegati ta' MD li ngħataw is-sensja introdotti qabel ma saret l-offerta mtejba jidher li ttieħdu f'kunsiderazzjoni b'mod essenzjali mill-Istat permezz tal-implimentazzjoni tal-miżuri soċjali spjegati fit-taqsima 2.2.2. Fil-fatt, skont il-mezzi tax-xandir, l-akkwirent kien tenna l-proposta tiegħu ta' EUR 7 000 għal kull impjegat bħala indennizzi supralegali tas-sensji u ma kienx aċċetta li jżidhom. Konsegwentement, jidher li dawn il-miżuri taw vantaġġ lil MoryGlobal, peress li parti mill-pjan soċjali kien ġie ffinanzjat mill-Istat, u mhux minn din imsemmija l-aħħar. Il-Kummissjoni tqis li jekk il-kontinwità ekonomika kienet stabbilita bejn MD u MoryGlobal, b'tali mod li MD tkun illiberata mill-obbligi li kellha fir-rigward tal-impjegati, is-sitwazzjoni ekonomika ta' MoryGlobal kienet ivvantaġġjata.
               
            3.2.   ANALIŻI TAL-KOMPATIBBILTÀ
      
                  (38)
               
               
                  Filwaqt li l-Kummissjoni ma kellha ebda dubju fuq il-kwalifikazzjoni ta' MD bħala impriża f'diffikultà, xeħtet dubji fuq dik ta' MoryGlobal, li nħolqot fit-23 ta' Jannar 2014.
               
            
                  (39)
               
               
                  Barra minn hekk, peress li kienet qieset li l-miżuri ma kinux jikkostitwixxu għajnuniet mill-Istat, Franza ma ppreżentat ebda analiżi tal-kompatibbiltà. B'hekk, il-Kummissjoni talbet lil Franza tipprovdi waħda.
               
            3.3.   RIGWARD IL-PRINĊIPJU TAL-KONTINWITÀ EKONOMIKA
      
                  (40)
               
               
                  Il-Kummissjoni fakkret li, skont il-ġurisprudenza tal-Qorti tal-Ġustizzja tal-Unjoni Ewropea, l-obbligu ta' rkupru ta' għajnuna inkompatibbli jista' jiġi estiż għal kumpanija ġdida li lilha l-kumpanija inkwistjoni tkun ittrasferixxiet sehem mill-assi tagħha, fejn dan it-trasferiment jippermetti li tiġi stabbilita kontinwità ekonomika bejn iż-żewġ kumpaniji (8). Skont il-Kummissjoni, kien hemm presuppożizzjonijiet qawwijin ta' kontinwità ekonomika bejn MD u MoryGlobal b'rabta mal-evidenza stabbilita fil-ġurisprudenza tal-Qorti. B'hekk, MoryGlobal tista' tinstab responsabbli sabiex tħallas għal kwalunkwe għajnuna li rċiviet MD.
               
            4.   IL-KUMMENTI TA' FRANZA DWAR ID-DEĊIŻJONI TA' FTUĦ
      
      
                  (41)
               
               
                  Franza ppreżentat il-kummenti tagħha dwar id-deċiżjoni ta' ftuħ fit-23 ta' Ottubru 2014.
               
            
                  (42)
               
               
                  L-ewwel nett, Franza tikkontesta l-fatt li l-għoti tas-self lil MoryGlobal u l-istqarrijiet għall-istampa assoċjati taw vantaġġ lil din tal-aħħar billi bbenefikaw lill-offerta ta' Arcole li, bis-saħħa ta' dan is-self, setgħet tippreżenta offerta mtejba.
               
            4.1.   KWALIFIKAZZJONI BĦALA GĦAJNUNA MILL-ISTAT
      
                  (43)
               
               
                  Franza tqis li ġabet ruħha bħal investitur raġonevoli meta ħadet id-deċiżjoni li tagħti s-self tal-FDES lil MoryGlobal. L-ewwel nett tisħaq li mhuwiex xieraq li jiġi ddikjarat li d-deċiżjoni ta' investiment mill-Istat ma kienet ibbażata fuq ebda element sostanzjali ta' analiżi ekonomika u finanzjarja għaliex ma stenniex ir-rapport finali ta' Eight Advisory tas-26 ta' Jannar 2014. Fil-fatt, dan ir-rapport kulma jagħmel hu li jtenni l-kontenut tal-analiżijiet li għamlu Arcole u s-CIRI upstream rigward il-perspettivi ta' koinvestiment.
               
            
                  (44)
               
               
                  Apparti minn hekk, il-Kummissjoni ma qisitx il-karatteristiċi speċifiċi tas-self tal-FDES. Fil-fatt, permezz tal-intermedjarju tal-istrument finanzjarju tal-FDES, Franza tat self parteċipatorju lil MoryGlobal: l-elementi kollha marbutin mar-remunerazzjoni batuta b'applikazzjoni tar-rata fissa kkunsidrata jridu jiġu analizzati b'mod konġunt mal-elementi l-oħrajn tar-remunerazzjoni u ta' qligħ kapitali. Franza tqis li l-Kummissjoni hija żbaljata jekk tikkunsidra lil MoryGlobal bħala impriża bi klassifikazzjoni CCC skont il-Komunikazzjoni tal-2008. Fil-fatt, MoryGlobal hija kumpanija mingħajr obbligazzjonijiet ta' MD maħluqa biex timplimenta pjan strateġiku adattat wara l-proċedura kollettiva. Bl-istess mod, Franza tqis li, għall-kuntrarju ta' dak li tiddikjara l-Kummissjoni, ir-rimborż in fine jirrappreżenta l-iktar modalità adattata għal self parteċipatorju. Barra minn hekk, Franza ma tistax tifhem kif il-Kummissjoni tqis li l-probabbiltà li tinkiseb rata ta' profittabilità ta' iktar minn 1 % bħala waħda baxxa. Din l-analiżi tidher li ssostni l-idea li ma jkun jista' jsir ebda investiment raġonevoli fix-xiri tal-iktar assi vijabbli u profittabbli ta' MD. Franza tisħaq ukoll fuq il-fatt li ma għandhiex l-għan li tipprojbixxi jew tippenalizza l-ħruġ ta' Arcole mill-parteċipazzjoni fl-impriża, iżda għandha t-tir li ma tibqax l-unika waħda li jkollha parteċipazzjoni fiha jekk titlaq Arcole, xi ħaġa li tirrispetta l-prinċipju ta' investitur raġonevoli.
               
            
                  (45)
               
               
                  Fl-aħħar, Franza tqis li l-miżura trid tiġi analizzata bħala kontribuzzjoni kapitali mogħtija pari passu ma' Arcole.
               
            
                  (46)
               
               
                  Finalment, rigward il-mistoqsijiet tal-Kummissjoni fuq il-koerenza fir-rigward tal-prinċipju ta' investitur privat fid-dawl tal-inklużjoni fil-ftehim tas-self impenji industrijali ta' xorta ambjentali, Franza tiċħad l-abbozz ta' komunikazzjoni tal-Kummissjoni rigward il-kunċett ta' għajnuna mill-Istat skont it-tifsira tal-Artikolu 107(1) tat-TFUE (9): “Għall-fini tat-test tal-OES, il-benefiċċji u l-obbligi marbuta mas-sitwazzjoni tal-Istat bħala operatur ekonomiku biss — bl-esklużjoni ta' dawk marbuta mas-sitwazzjoni tiegħu bħala awtorità pubblika — għandhom jiġu kkunsidrati.”
               
            
                  (47)
               
               
                  Apparti minn hekk, Franza tqis li l-finanzjament mill-Istat tal-miżuri soċjali favur il-ħaddiema mogħtijin is-sensja mhuwiex xorta ta' għajnuna mill-Istat. Fil-fatt, dawn il-miżuri ma jagħtu ebda għajnuna lill-impriża peress li ma jieħdu post ebda obbligu ieħor li l-impriża hija dovuta lill-impjegati tagħha.
               
            4.2.   ANALIŻI TAL-KOMPATIBBILTÀ
      
                  (48)
               
               
                  Minn naħa, Franza tqis li MoryGlobal kienet eliġibbli sabiex tirċievi għajnuniet għar-ristrutturar bħala dik li tissokta fil-livell ekonomiku lil MD u, min-naħa l-oħra, li dawn l-għajnuniet huma kompatibbli mal-Linji Gwida tal-Komunità rigward l-għajnuniet mill-Istat għas-salvataġġ u r-ristrutturar ta' impriżi f'diffikultà (10) (minn hawn 'il quddiem imsejħin “il-Linji Gwida tal-2004”). Franza tispjega li l-miżuri implimentati għar-ritorn tal-vijabbiltà ta' MD/MoryGlobal huma marbutin ma' miżuri li kienu jittieħdu fil-kuntest ta' pjan ta' ristrutturar aċċettat mill-Kummissjoni fuq il-bażi tal-Linji Gwida tal-2004. B'mod simili, it-tnaqqis tal-perimetru tal-attività ta' MD ippermetta sabiex jiġu limitati d-distorsjonijiet eċċessivi tal-kompetizzjoni. Finalment, l-għajnuna hija limitata għall-minimu.
               
            5.   IL-KUMMENTI TA' PARTIJIET TERZI DWAR ID-DEĊIŻJONI TA' FTUĦ
      
      
                  (49)
               
               
                  Ebda parti terza ma kkummentat dwar id-deċiżjoni ta' ftuħ.
               
            6.   VALUTAZZJONI TAL-GĦAJNUNA
      
      6.1.   EVALWAZZJONI TAL-PREŻENZA TA' GĦAJNUNA SKONT IT-TIFSIRA TAL-ARTIKOLU 107(1) TAT-TFUE
      
                  (50)
               
               
                  L-Artikolu 107(1) tat-TFUE jistabbilixxi li “kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern.”
               
            
                  (51)
               
               
                  Fuq il-bażi ta' din id-dispożizzjoni, il-kwalifikazzjoni ta' miżura bħala għajnuna mill-Istat tassumi li huma ssodisfati l-kundizzjonijiet kumulattivi li ġejjin, jiġifieri: i) li l-miżura tkun ġejja mill-Istat, ii) li l-miżura tkun selettiva, iii) li l-miżura tagħti vantaġġ ekonomiku lill-benefiċjarju tagħha u iv) li l-miżura thedded jew tissogra li thedded il-kompetizzjoni u tista' taffettwa l-kummerċ bejn l-Istati Membri.
               
            
                  (52)
               
               
                  Il-Kummissjoni tixtieq tisħaq li ż-żewġ tipi ta' miżuri, jiġifieri s-self tal-FDES minn naħa, u l-miżuri soċjali min-naħa l-oħra, huma indirizzati b'mod separat f'din id-deċiżjoni sabiex tiġi żgurata analiżi ċara. Fil-prattika, iż-żewġ miżuri ġew deċiżi fl-istess ħin u huma marbutin mill-qrib ma' xulxin fit-tir komuni tagħhom li jiżguraw l-issoktar tal-attività ekonomika ta' MD bl-ikbar numru ta' impjiegi bħal kif sejjer jintwera wara d-deċiżjoni.
               
            6.1.1.   Il-preżenza ta' riżorsi tal-Istat u l-imputabbiltà
      
      
                  (53)
               
               
                  Rigward is-self tal-FDES, dan ingħata wara deċiżjoni tal-Ministru tal-Ekonomija u tal-Finanzi u l-eżekuzzjoni tiegħu hija inkarigata lid-Direttur Ġenerali tat-Teżor. Il-fondi marbutin ġejjin minn kont speċjali tat-Teżor u r-rimborżi tal-kapital u l-imgħaxijiet imorru fil-baġit tal-Istat Franċiż. Is-self huwa ffirmat, ipprovdut u mmonitorjat mill-istabbiliment bankarju Natixis f'isem Franza fuq il-bażi ta' ftehim iffirmat bejn Natixis u Franza.
               
            
                  (54)
               
               
                  Rigward il-miżuri soċjali, l-istqarrija għall-istampa tas-6 ta' Frar 2014 tħabbar biċ-ċar li dawn sejrin jiġu ffinanzjati mill-awtoritajiet pubbliċi.
               
            
                  (55)
               
               
                  Konsegwentement, il-Kummissjoni tikkonkludi li l-miżuri analizzati jimplikaw riżorsi tal-Istat u huma imputabbli lill-Istat.
               
            6.1.2.   Selettività
      
      
                  (56)
               
               
                  Rigward is-self tal-FDES, il-Kummissjoni tiddikjara li dan ingħata lill-kumpanija li bbenefikat mill-akkwist tal-assi ta' MD, MoryGlobal. Fil-fatt, filwaqt li l-FDES għandu t-tir li jislef għall-iżvilupp ekonomiku u soċjali fil-kundizzjonijiet previsti fiċ-ċirkolari tas-26 ta' Novembru 2004 dwar l-intervent tal-Istat fil-prevenzjoni u t-trattament tad-diffikultajiet tal-impriżi (11) li tirregola l-funzjonament tiegħu, l-għoti tas-self mill-FDES dejjem ikun soġġett għal analiżi ta' każ b'każ. Għalhekk, il-kundizzjoni marbuta mas-selettività hija ssodisfata.
               
            
                  (57)
               
               
                  Rigward il-miżuri soċjali favur l-impjegati, il-Kummissjoni tosserva li dawn jinqasmu fi tnejn: dawk awtomatiċi u dawk fakultattivi, bid-diskrezzjoni ta' Franza.
               
            
                  (58)
               
               
                  
                     Dispożittiv awtomatiku. Franza tqis li s-CSP huwa dispożittiv tad-dritt ordinarju, previst mill-Kodiċi dwar ix-Xogħol, li b'mod partikolari għandu l-għan li jserraħ ras l-impjegati li jingħataw is-sensja li sejrin iżommu kważi d-dħul kollu tagħhom. Is-CSP, maħluq mil-liġi tat-28 ta' Lulju 2011 (12), huwa mmirat għall-impjegati ta' impriżi li jinsabu fi proċedura ta' rkupru jew likwidazzjoni ġudizzjarja. Il-Kummissjoni tiddikjara li l-impjegati ta' MD kienu eliġibbli għas-servizzi li jirriżultaw minn dan il-kuntratt. B'konsegwenza ta' dan, tqis li l-allokazzjonijiet mogħtijin lill-ħaddiema li ngħataw is-sensja fil-kuntest tas-CSP, kif ukoll l-għotjiet mill-fondi konġunti ta' salvagwardja tal-karrieri professjonali għall-finanzjament tat-taħriġ, ma jissodisfawx il-kriterju ta' selettività u mhumiex għajnuna mill-Istat.
               
            
                  (59)
               
               
                  
                     Dispożittiv diskrezzjonali. L-analiżi tal-Kummissjoni hija differenti fir-rigward tat-twettiq tat-tieni parti, u tkopri l-obbligi legali tal-impriża u ffinanzjati għal kollox mill-Istat. Fil-fatt, l-użu tad-dispożittiv ta' sostenn imsaħħin u l-impenn tal-Istat għal sentejn li jħallas id-differenza fis-salarju fil-każ ta' reklutaġġ ta' ħaddiem f'impjieg b'paga inqas huma frott deċiżjoni tal-Istat li eżerċita s-setgħa diskrezzjonali tiegħu u li, f'dan il-każ, fil-mira tiegħu kellu l-impriża benefiċjarja; filwaqt li l-kundizzjonijiet tad-dispożittiv ta' allokazzjonijiet temporanji digressivi huma definiti fl-Artikolu R.322-6 tal-Kodiċi dwar ix-Xogħol u fid-deċiżjoni tat-22 ta' Jannar 2014 meħuda għall-applikazzjoni tal-Artikolu R.5123 tal-Kodiċi dwar ix-Xogħol (13).
               
            
                  (60)
               
               
                  Biex tikkonkludi, il-Kummissjoni tqis li, minn naħa, il-miżuri li jinvolvu s-self tal-FDES u, min-naħa l-oħra, il-miżuri soċjali meħudin permezz tad-dispożittiv diskrezzjonali huma selettivi. Il-miżuri soċjali meħudin permezz tad-dispożittiv awtomatiku mhumiex selettivi. Għalhekk, ma jikkostitwixxux għajnuniet mill-Istat u, għaldaqstant, mhumiex sejrin jingħataw iktar kunsiderazzjoni f'din id-deċiżjoni.
               
            6.1.3.   Il-preżenza ta' vantaġġ ekonomiku
      
      6.1.3.1.   Qafas tal-analiżi
      
      
                  (61)
               
               
                  Kull meta s-sitwazzjoni finanzjarja tal-impriża titjieb bħala riżultat ta' intervent mill-Istat, ikun hemm il-preżenza ta' vantaġġ ekonomiku. Minkejja dan, skont il-ġurisprudenza stabbilita, sabiex jiġi vvalutat jekk miżura tal-Istat tikkostitwixxix għajnuna skont it-tifsira tal-Artikolu 107(1) tat-TFUE, hemm bżonn li jiġi stabbilit jekk l-impriża benefiċjarja tirċevix vantaġġ ekonomiku li ma kinitx tikseb fil-kundizzjonijiet normali tas-suq (14).
               
            
                  (62)
               
               
                  Fil-fatt, l-intervent ta' awtorità pubblika mhux bilfors jagħti vantaġġ lill-benefiċjarju tagħha u, għalhekk, ma jikkostitwixxix għajnuna jekk jingħata f'kundizzjonijiet normali tas-suq, jiġifieri jekk l-awtorità pubblika taġixxi bl-istess mod kif kien jagħmel operatur raġonevoli f'ekonomija tas-suq fl-istess sitwazzjoni. F'dan ir-rigward, il-preżenza ta' investimenti sinifikanti tal-istess għamla, li jsiru fl-istess ħin mal-intervent tal-Istat minn operaturi privati oħrajn li jieħdu riskji simili (“pari passu”) tista' tipprovdi indikazzjoi li l-Istat ġab ruħu bħala operatur raġonevoli. Finalment, ta' min janalizza jekk l-intervent tal-Istat huwiex imsejjes fuq evalwazzjonijiet ekonomiċi paragunabbli għal dawk li, fiċ-ċirkustanzi inkwistjoni, kien jagħmel operatur privat raġonevoli f'ekonomija tas-suq li jinsab fl-iktar sitwazzjoni simili possibbli għal dik tal-Istat, qabel ma jipproċedi bit-tali investiment, sabiex jistabbilixxi l-profittabilità fil-ġejjieni ta' investiment bħal dan.
               
            6.1.3.2.   Il-kuntest politiku tal-għoti tal-miżuri pubbliċi
      
      
                  (63)
               
               
                  Ta' min jinnota li l-implikazzjoni u l-interventi ripetuti tal-awtoritajiet pubbliċi bejn id-data ta' ftuħ tal-proċedura ta' insolvenza ġudizzjarja fit-22 ta' Novembru 2013 u s-6 ta' Frar 2014, id-data li fiha ntlaqgħet l-offerta ta' xiri permezz tas-sentenza tat-Tribunal Kummerċjali ta' Pontoise, ibbenefikaw lill-offerta ta' xiri ta' Arcole u, b'hekk, finalment, ta' MoryGlobal, minn naħa u. Fit-22 ta' Novembru 2013, il-Ministru għall-Irpiljar tal-Produzzjoni u l-Ministru tat-Trasport ħabbru pubblikament: “Iż-żmien li ġej għandu jintuża sabiex jiġu analizzati l-ipoteżijiet kollha u jiġu previsti soluzzjonijiet għat-twettiq ta' attività f'perimetru ekonomikament vijabbli u li jżomm l-ikbar numru possibbli ta' impjiegi” (15). Fl-10 ta' Jannar 2014, il-Ministru għall-Irpiljar tal-Produzzjoni ddikjara li Franza sejra tislef EUR 17,5 miljun bħala kollateral għall-offerta ta' Arcole bil-patt li jittejjeb il-pjan soċjali (16). Fil-fatt, il-Ministru għamel dikjarazzjonijiet marbutin mal-miżuri soċjali ppjanati għall-impjegati ta' MD billi wiegħed: “iż-żamma tas-salarju għal sena mal-kuntratt ta' salvagwardja tal-karriera”, “il-finanzjament tat-taħriġ kollu għall-proġetti professjonali kollha li kienu sejrin jiġu approvati” u “it-teħid parzjali ta' impenn għal sentejn li titħallas id-differenza fis-salarju sabiex ma tonqosx il-kapaċità tal-akkwist” (17). Finalment, fid-29 ta' Jannar 2014, il-Prim Ministru talab lill-PDG ta' Arcole sabiex jiggarantixxi li Arcole verament kienet sejra tagħmel offerta sabiex tixtri lil MD (18).
               
            6.1.3.3.   Is-self tal-FDES
      
      
                  (64)
               
               
                  
                     Rigward l-għamla ġuridika tal-miżura. Franza tqis li l-miżura inkwistjoni tinqasam fi tnejn peress li hija self (pagament tal-imgħaxijiet) u injezzjoni ta' kapital (pagament potenzjali ta' mgħaxijiet bħala dividendi) fl-istess ħin. Franza tispjega li jekk trid issir għażla, il-miżura trid tiġi definita bħala injezzjoni ta' kapital, xi ħaġa li tippermetti li jsir paragun mal-injezzjoni ta' kapital ta' Arcole, li wkoll kienet tammonta għal EUR 17,5 miljun. B'hekk Franza tikkonkludi li ż-żewġ finanzjamenti saru pari passu u fin-nuqqas ta' għajnuna mill-Istat.
               
            
                  (65)
               
               
                  L-interventi tal-FDES huma rregolati miċ-ċirkolari tal-Ministeru tal-Ekonomija u tal-Finanzi tas-26 ta' Novembru 2004 (19). Skont dan id-dokument, il-FDES jista' jintervjeni sabiex isostni impriżi f'diffikultà biss permezz ta' self li jista' jinfeda u ma jistax jintuża sabiex jinkiseb il-kontroll fuq l-impriżi sostnuti. Barra minn hekk, il-fatt li parti mir-remunerazzjoni tas-self hija marbuta mal-pagament ta' dividendi lill-azzjonist ta' Arcole ma jimplika xejn ħlief li anki l-FDES jirċievi dividendi: is-self tal-FDES huwa parzjalment remunerat permezz ta' imgħaxijiet varjabbli li l-ħlas tagħhom jiġi skattat sempliċiment permezz tal-pagamenti tad-dividendi lil Arcole. Finalment, ma hemmx simmetrija bejn id-drittijiet tal-FDES u ta' Arcole. Ngħidu aħna, l-FDES ma jistax ikun jaf u, wisq inqas, jieħu sehem fit-teħid ta' deċiżjonijiet li jikkonċernaw it-tmexxija u l-orjentazzjonijiet strateġiċi ta' MoryGlobal, u lanqas ma jibbenefika minn żieda eventwali tal-valur tal-kapital ta' MoryGlobal.
               
            
                  (66)
               
               
                  B'konsegwenza ta' dan, il-Kummissjoni tqis li l-miżura ta' appoġġ tal-FDES trid titqies bħala self u mhux bħala injezzjoni ta' kapital u, fin-nuqqas ta' perspettivi ta' remunerazzjoni bħal dawn, ma tistax titqies li hija pari passu mal-injezzjoni ta' kapital mogħtija minn Arcole. Apparti minn hekk u indipendentement minn dan, din id-differenza fl-għamla tal-kontribuzzjonijiet tal-FDES u ta' Arcole tidher iktar ċara meta jitqiesu d-dispożittiv ta' sostenn aħjar u d-dispożittiv ta' allokazzjonijiet temporanji digressivi li Franza impenjat ruħha għalihom. Fil-fatt, minn perspettiva finanzjarja, dan l-impenn meħud jiġi qisu sussidju mhux remunerat u li ma jistax jinfeda flimkien mas-self tal-FDES, bla ma Arcole tagħmel tali sforz finanzjarju mill-perspettiva tar-redditi mistennijin. L-unika ħaġa li setgħet tagħmel Franza hu li tittama fir-remunerazzjoni u r-rimborż tas-self waħdu, meta Arcole ssir azzjonarja ta' MoryGlobal u b'hekk tkun tista' tistenna redditu fuq il-kapital tagħha.
               
            
                  (67)
               
               
                  
                     Rigward l-imġiba ta' Franza bħala operatur ekonomiku raġonevoli. Hemm bosta elementi li juru li Franza ma ġabitx ruħha bħala operaatur ekonomiku raġonevoli.
               
            
                  (68)
               
               
                  Qabel kollox, kif diġà ġie spjegat fit-taqsima 6.1.3.2, ir-rappreżentanti ta' Franza għamlu bosta interventi pubbliċi sabiex jisħqu li Franza kienet sejra tintervjeni sabiex issostni l-issoktar ta' MD u, dan, sabiex “issalva l-ikbar numru possibbli ta' impjiegi”. Dikjarazzjonijiet ta' intenzjoni bħal dawn ma jidhrux li jirriflettu mġiba ta' operatur ekonomiku raġonevoli li jkun sejjer jgħin lil impriża f'diffikultà: f'dan il-każ, waħda mill-ewwel miżuri adottati spiss sabiex jitnaqqsu l-kostijiet u tiġi salvata l-impriża hija li jitnaqqsu l-ispejjeż tas-salarji. Dawn il-kunsiderazzjonijiet u l-objettivi ta' awtorità pubblika li jsarrfu fi tkabbir tal-ispejjeż tas-salarji jistgħu jmorru kontra l-interess ta' investitur privat raġonevoli, peress li jistgħu jnaqqsu l-kapaċità ta' mutwatarju sabiex irodd lura s-somom mislufin.
               
            
                  (69)
               
               
                  Barra minn hekk, ma jidhirx li Franza kienet kisbet “evalwazzjonijiet ekonomiċi paragunabbli għal dawk li, fiċ-ċirkustanzi inkwistjoni, kien jagħmel investitur privat razzjonali li jinsab fl-iktar sitwazzjoni simili possibbli għal dik tat-tali Stat Membru, qabel ma jipproċedi bit-tali investiment, sabiex jistabbilixxi l-profittabilità fil-ġejjieni ta' investiment bħal dan” (20). Bħala tweġiba għad-deċiżjoni ta' ftuħ, Franza sostniet li r-rapport finali ta' Eight Advisory tas-26 ta' Jannar 2014 ma kien xejn ħlief riassunt tar-rapporti intermedjarji li ħarġu f'Diċembru. Iżda, minkejja li l-Kummissjoni talbitha tagħmel dan bosta drabi (21), Franza ma pprovdietx dawn ir-rapporti intermedjarji sabiex il-Kummissjoni tkun tista' tivverifika din id-dikjarazzjoni. Fid-dawl tal-elementi għad-dispożizzjoni tagħha u b'mod partikolari d-dikjarazzjonijiet pubbliċi tal-Ministri differenti inkarigati (22), il-Kummissjoni tqis li d-deċiżjoni ta' għoti fil-prinċipju u d-deċiżjoni dwar il-kundizzjonijiet tas-self tal-FDES ittieħdu qabel ma kien tlesta r-rapport li ppreżenta r-riżultati tas-simulazzjoni tar-RRI marbutin mal-injezzjonijiet ta' kapital ta' Arcole u s-self tal-FDES, u li Franza ħadet id-deċiżjoni li tagħti s-self qabel ma kienet taf x'inhuma r-riżultati ta' dan ir-rapport. Iżda, “evalwazzjonijiet ekonomiċi magħmula wara l-għoti tal-imsemmi vantaġġ, il-konstatazzjoni retrospettiva tal-profittabbiltà effettiva tal-investiment imwettqa mill-Istat Membru kkonċernat jew ġustifikazzjonijiet ulterjuri tal-għażla tal-proċess effettivament użat ma jistgħux ikunu biżżejjed sabiex jiġi stabbilit li dan l-Istat Membru ħa, qabel jew fl-istess waqt ta' dan l-għoti, tali deċiżjoni fil-kwalità tiegħu ta' [operatur privat raġonevoli f'ekonomija tas-suq]” (23).
               
            
                  (70)
               
               
                  Barra minn hekk, il-fatt li s-sentenza tat-Tribunal Kummerċjali ta' Pontoise issemmi b'mod espliċitu s-self tal-FDES bħala garanzija li tippermetti li jiġi żgurat l-issoktar tal-attività tal-impriża u s-sostenibbiltà tagħha juri li dan ta vantaġġ lil MD fil-kuntest tar-riorganizzazzjoni tagħha taħt is-superviżjoni tal-qorti u, konsegwentement, lil MoryGlobal bħala dik li ssoktat l-attività ta' MD wara li din tal-aħħar ġiet likwidata.
               
            
                  (71)
               
               
                  Finalment, l-obbligi ambjentali ta' sostituzzjoni tal-parkeġġ ta' MoryGlobal imposti fis-self tal-FDES juru wkoll li Franza ma ġabitx ruħha bħal operatur ekonomiku raġonevoli iżda bħal awtorità pubblika. Fil-fatt, ebda operatur ekonomiku raġonevoli ma kien jibbaża l-għoti ta' self lil impriża f'diffikultà fuq it-tiġdid li jiswa ħafna flus ta' parkeġġ tal-impriża inkwistjoni minħabba sempliċi tħassib ambjentali. Mingħajr ġustifikazzjoni preċiża, din il-kundizzjoni taqa' barra għal kollox mit-tir ta' profitabilità li jsegwi mutwant. Fil-fatt, l-impożizzjoni ta' rekwiżiti ambjentali li jikkonċernaw il-parkeġġ tfisser kostijiet żejda li jistgħu jxekklu l-kapaċità ta' rimborż tal-mutwatarju.
               
            
                  (72)
               
               
                  
                     Rigward il-fatt li Franza ma ġabitx ruħha bħala operatur ekonomiku raġonevoli fir-rigward tad-dispożizzjonijiet tas-self. L-ewwel nett, is-self fih kollateral imsawwar minn rahan fuq il-kapital ta' MoryGlobal. Fid-dawl tas-sitwazzjoni tassew prekarja ta' MoryGlobal, soluzzjoni bħal din tidher li, bħala minimu, hija waħda dgħajfa. Fil-fatt, f'każ li MoryGlobal tiġi likwidata u peress li r-rimborż tal-kapital u l-imgħaxijiet irid isir in fine wara 20 sena, l-FDES mhuwiex se jirkupra s-somma li jkun silef oriġinarjament. Min-naħa l-oħra, jidher li l-valur tal-ishma miżmumin fl-impriża jkun dgħajjef iktar ma l-istokks ikunu neqsin mil-likwidità — kif inhu l-każ ta' MoryGlobal. Fil-każ ta' staġnar, jew inkella tnaqqis fil-prestazzjoni ta' MaryGlobal, anki l-valur ta' dawn l-ishma jkun affettwat ħafna. Konsegwentement, il-kollaterali mogħtijin u r-remunerazzjoni mistennija jidhru li huma dgħajfin u mhumiex biżżejjed biex jikkumpensaw ir-riskju li ħadet Franza.
               
            
                  (73)
               
               
                  Fil-fatt, self b'rimborż in fine wara 20 sena jippreżenta riskju konsiderevoli għall-mutwant. Barra minn hekk, ma jidhirx li d-differiment tal-ħlas tal-imgħaxijiet għad-data ta' maturità tas-self huwa prattika normali, speċjalment għal impriża li għadha ħierġa minn insolvenza ġudizzjarja u, b'hekk, ma għandhiex każ ta' kreditu jew klassifikazzjoni pożittivi u speċjalment f'settur ekonomiku li għaddej mid-diffikultajiet imsemmijin fil-premessi 10 sa 12. Fil-fatt, għall-mutwant, il-valur tal-imgħaxijiet jonqos jekk il-pagament tagħhom jiġi differit għal tmiem is-self u jista' jiġi inqas mir-rata tal-imgħax nominali. F'dan il-każ, bi profittabilità nominali ta' 1 %, ikun biżżejjed li r-rata tal-inflazzjoni taqbeż dan il-perċentwal sabiex il-profittabilità reali tas-self tiġi fin-negattiv fi tmiem il-perjodu. Il-politika tal-Bank Ċentrali Ewropew f'dawn il-kwistjonijiet tipprevedi livell ta' inflazzjoni qrib iżda inqas minn 2 % fit-tul (24), filwaqt li r-rati tal-bonds tal-Istat ta' Franza (bonds tat-Teżor) wara 10 snin u 30 sena kienu stabbiliti għal 2,29 % u 3,27 % rispettivament fi Frar 2014. B'konsegwenza ta' dan, jidher li r-rata ta' remunerazzjoni nominali tas-self għal 1 % tista' tiġi stmata bħala waħda negattiva f'termini reali peress li huwa ferm probabbli li sejra tkun inqas mill-inflazzjoni fl-għeluq tal-maturità wara 20 sena. Din ir-remunerazzjoni tas-self tal-FDES kienet inqas mill-kost tal-finanzjament tal-Istat Franċiż fuq il-bażi ta' bonds tal-Gvern tal-istess żmien, għal assi ċertament iktar riskjuż.
               
            
                  (74)
               
               
                  Apparti minn hekk, il-profittabilità negattiva tas-self tidher iktar meta fil-kalkolu jiġi inkluż ukoll il-kost tad-dispożittiv ta' sostenn aħjar u tad-dispożittiv tal-allokazzjonijiet temporanji digressivi li Franza ħadet bħala impenn. Mill-ammonti ppreżentati fil-premessa 90 jirriżulta li dawn id-dispożittivi jistgħu jkunu jinvolvu kost li jaqbeż valur nominali ta' EUR 10 miljun għall-Istat Franċiż (ammont ta' EUR 4 000 għal kull impjegat aderenti b'massimu effettiv stabbilit għal 2 732 impjegat). Bħala eżempju, jekk il-valur attwali nett tal-iskeda prevedibbli tal-iżborżi u tar-rimborżi tas-self tal-FDES skontati għar-rata ta' maturità kostanti wara 20 sena (imsejħa “TEC 20”) ta' 2,90 % diġà kien negattiv b'ammont ta' EUR – 5,45 miljun, biż-żieda tal-kostijiet tad-dispożittivi (25), il-valur attwali nett jibqa' negattiv u jitla' għal EUR – 14,62 miljun (26). B'hekk, operatur ekonomiku raġonevoli ma kienx jaċċetta li joffri dawn il-finanzjamenti.
               
            
                  (75)
               
               
                  Barra minn hekk, is-simulazzjonijiet tar-rata ta' redditu interna ppreżentati minn Franza huma msejsin fuq l-ipoteżi li Arcole toħroġ mill-parteċipazzjoni azzjonarja f'MD u tħallas il-kostijiet ta' terminazzjoni lill-Istat, li jekk ma jsirx, il-profittabilità tkun ferm inqas. Iżda Arcole tista' tiddeċiedi li żżomm il-parteċipazzjoni azzjonarja tagħha. F'dan il-każ, il-profittabilità tas-self ta' Franza tkun limitata għall-imgħaxijiet li tirċievi. Barra minn hekk, f'sitwazzjoni bħal din, Arcole tikseb il-benefiċċju ta' żieda fil-valur tal-parteċipazzjoni tagħha jew ta' qligħ mhux realizzat fuq din li, l-Istat, min-naħa tiegħu, ma jistax jagħti skont fuqu. F'dan ir-rigward, ta' min isemmi li t-tħassib ta' Franza li tevita jew tippenalizza l-ħruġ ta' Arcole mill-parteċipazzjoni azzjonarja fl-impriża mhuwiex wieħed li kien ikollu operatur ekonomiku raġonevoli li jkollu biss kunsiderazzjonijiet ta' profittabilità fit-terminu medju jew fit-tul. Dan jidher ukoll mit-tħassib li tiġi garantita l-kontinwità tal-operat ta' impriża li għaliha Franza intervjeniet sabiex issostni lil Arcole […].
               
            
                  (76)
               
               
                  Apparti minn dan, il-ħlas tal-imgħaxijiet varjabbli jidher ferm ipotetiku, peress li MoryGlobal hija r-riżultat tal-likwidazzjoni ta' MD, li hija wkoll nibtet mil-likwidazzjoni ta' Mory. Barra minn hekk, l-ipoteżijiet li forniet Franza jipprevedu l-ħlas ta' dividendi u, b'hekk, ta' mgħaxijiet varjabbli biss mill-2018, 2019 u l-2020, mingħajr ma l-RRI tiġi pożittiva. F'dan ir-rigward, ta' min jisħaq li l-kundizzjoni tas-self li tistabbilixxi li r-rata tal-imgħax globali (fiss + varjabbli) tas-self tal-FDES ma tistax tkun inqas mir-rata medja tal-imgħaxijiet li jidħlu fil-kontijiet kurrenti tal-imsieħba awtorizzati minn Arcole mhijiex ta' xorta li tistabbilixxi l-karattru raġonevoli tal-għoti tas-self, fid-dawl tal-karattru ferm ipotetiku tal-ħlas tal-imgħaxijiet varjabbli.
               
            
                  (77)
               
               
                  Finalment, il-kalkolu tar-rata ta' redditu interna ppreżentata minn Franza sar fuq is-self tal-FDES biss u ma jinkludix l-effett tal-implimentazzjoni ta' dispożittiv ta' sostenn aħjar u dispożittiv ta' allokazzjonijiet temporanji digressivi li Franza ħadet bħala impenji, u li kienet ġiet deċiża fl-istess żmien mas-self tal-FDES. Mill-ammonti prevedibbli ppreżentati fil-premessa 90 jirriżulta li l-ewwel dispożittiv, b'mod partikolari, jista' jinvolvi kost li jaqbeż valur nominali ta' EUR 10 miljun għall-Istat Franċiż. Operatur raġonevoli f'ekonomija tas-suq kien jieħu f'kunsiderazzjoni l-flussi kollha tal-flus li jimmobilizza f'investiment sabiex joħroġ bi stima tal-profittabilità reali ta' dan. Fis-sitwazzjoni ta' Franza, sabiex jiġi stmat jekk il-finanzjament pubbliku totali tat-tkomplija tal-attività ta' MD joffri perspettivi ta' profittabilità suffiċjenti, operatur ekonomiku raġonevoli ma kienx jieħu f'kunsiderazzjoni biss is-self iżda anki l-kost tad-dispożittiv ta' sostenn aħjar u d-dispożittiv ta' allokazzjonijiet temporanji digressivi li Franza ħadet bħala impenji.
               
            6.1.3.4.   Miżuri soċjali — Dispożittiv diskrezzjonali
      
      
                  (78)
               
               
                  Rigward il-bixra diskrezzjonali tal-miżuri soċjali li, min-naħa tagħhom, jinkludu d-dispożittiv ta' sostenn aħjar u d-dispożittiv ta' allokazzjonijiet temporanji digressivi, Franza tibni fuq żewġ argumenti sabiex teskludi l-preżenza ta' vantaġġ ekonomiku favur l-impriża benefiċjarja. L-ewwel nett, Franza tisħaq li dawn is-servizzi ma jnaqqsux il-kontribuzzjoni ta' MD għall-pjan ta' salvataġġ tal-impjiegi. Min-naħa l-oħra, Franza tispjega li dawn is-servizzi jibbenefikaw biss lill-ħaddiema li ngħataw is-sensja u li, b'hekk, ma jagħtux vantaġġ lill-impriża.
               
            
                  (79)
               
               
                  Il-Kummissjoni ma taqbilx ma' din l-analiżi.
               
            
                  (80)
               
               
                  Minn naħa, jidher li l-iżgurar li dawn il-miżuri kienu sejrin jingħataw mill-Istat — anki jekk huma destinati sabiex jgħinu lill-impjegati — żgur li kien ta' benefiċċju għal MD u l-azzjonist tagħha Arcole fil-kuntest tal-offerta tiegħu għax-xiri għaliex issimplifika mhux ftit il-kuntest soċjali tat-tkomplija tal-attività. F'dan ir-rigward, il-Kummissjoni tosserva li d-deċiżjoni ta' Franza li tniedi d-dispożittiv ta' appoġġ aħjar ittieħdet fit-22 ta' Jannar 2014 u li l-offerta mtejba ta' Arcole ġiet sottomessa lit-Tribunal Kummerċjali ta' Pontoise saret ftit jiem wara din id-data, fit-28 ta' Jannar 2014. It-titjib fil-pjan soċjali li sar qabel il-preżentazzjoni tal-offerta mtejba twettaq minn Franza permezz tal-implimentazzjoni tal-miżuri soċjali spjegati iktar 'il fuq. Fil-fatt, skont il-mezzi tax-xandir, l-akkwirent tenna l-proposta tiegħu ta' EUR 7 000 għal kull impjegat bħala indennizzi supralegali tas-sensji u ma aċċettax li jżidhom.
               
            
                  (81)
               
               
                  Min-naħa l-oħra, il-Kummissjoni tosserva li l-fatt li l-intervent ikopri spejjeż fakultattivi tal-benefiċjarju mhuwiex biżżejjed biex wieħed jeskludi li kien hemm għajnuna. Fil-fatt, skont il-prattika stabbilita tal-Qorti tal-Ġustizzja, u kif inhu mfakkar fis-sentenza Tagħha tas-26 ta' Settembru 1996Kimberly Clark Sopalin
                      (27): “għajnuna lil ċerti impriżi jew għall-produzzjoni ta' ċerti prodotti trid tiġi kklassifikata bħala għajnuna anki jekk tintuża sabiex tiffinanzja kostijiet imġarrbin primarjament mill-impriża kkonċernata”. F'dan il-każ, il-Kummissjoni tqis li l-fatt waħdu li l-miżuri soċjali ta' “bixra diskrezzjonali” ma jnaqqsux il-kontribuzzjoni ta' MD għall-pjan ta' salvataġġ tal-impjiegi mhuwiex biżżejjed sabiex jintwera li ma hemmx għajnuna. Barra minn hekk, fil-punt 83 il-Qorti Ġenerali, fis-sentenza tagħha Corsica Ferries France v Il-Kummissjoni (28) ddikjarat li “[s]kont il-prinċipju ta' ugwaljanza fit-trattament (ara punt 75 iktar 'il fuq), il-fakultà li jingħataw indennizzi supplimentari għat-tkeċċija hija wkoll miftuħa għall-Istati Membri f'każ ta' likwidazzjoni ta' impriża pubblika, anki jekk l-obbligi tagħhom ma jaqbżux a priori l-minimu legali u kuntrattwali.” Minkejja dan, fil-punt 84 tispjega li “l-għan tat-teħid ta' responsabbiltà għal dawn il-kostijiet addizzjonali, minħabba preokkupazzjonijiet leġittimi, ma jistax ikun wieħed esklużivament soċjali jew politiku għax inkella ma jibqax fil-kuntest tat-test tal-investitur privat kif stabbilit fil-punti 76 sa 82 iktar 'il fuq. Fin-nuqqas ta' kwalunkwe razzjonalità ekonomika, anki fuq perijodu twil, it-teħid inkunsiderazzjoni tal-kostijiet lil hinn mill-obbligi legali u kuntrattwali stretti għandu għalhekk jiġi kkunsidrat bħala għajnuna mill-Istat fis-sens tal-Artikolu 87(1) KE.” F'dan il-każ, MD mhijiex impriża pubblika. Għalhekk, it-teħid ta' responsabbiltà għall-miżuri soċjali minn Franza mhuwiex iġġustifikat ħlief sabiex taġixxi bħala awtorità pubblika.
               
            
                  (82)
               
               
                  B'konsegwenza ta' dan, id-dispożittiv ta' sostenn aħjar u d-dispożittiv ta' allokazzjonijiet temporanji digressivi taw vantaġġ lil MD għaliex parti mill-pjan soċjali, li ma kienx obbligatorju għall-impjegatur, ġie ffinanzjat minn Franza u mhux minn MD, bla ma din kienet meħtieġa trodd lura l-fondi li pprovditilha Franza.
               
            6.1.3.5.   Konklużjoni dwar il-preżenza ta' vantaġġ ekonomiku
      
      
                  (83)
               
               
                  Konsegwentement, l-analiżi tas-self tal-FDES u tad-dispożittiv ta' sostenn aħjar u tad-dispożittiv ta' allokazzjonijiet temporanji digressivi, meqjusin b'mod individwali jew, speċjalment, flimkien, turi li Franza ma ġabitx ruħha bħala operatur ekonomiku raġonevoli u li l-għoti tagħhom ta vantaġġ ekonomiku lil MoryGlobal u lil MD li ma kinux jiksbu fil-kundizzjonijiet tas-suq. Għalhekk, MoryGlobal u MD ibbenefikaw minn għajnuna fit-tifsira tal-Artikolu 107(1) tat-TFUE.
               
            6.1.3.6.   Il-kwantifikazzjoni tal-element ta' għajnuna
      
      
                  (84)
               
               
                  
                     Fis-self tal-FDES. Rigward ir-rata tal-imgħax tas-self, il-Kummissjoni tqis li r-rata ta' 1 % minnha nfisha mhijiex konformi mal-kundizzjonijiet tas-suq. Fil-fatt, fin-nuqqas ta' elementi li jixħtu dubju fuq ir-rati tal-imgħax li jidhru fil-Komunikazzjoni tal-2008, il-Kummissjoni tqis li r-rata tal-imgħax bil-kundizzjonijiet tas-suq tista' tiġi stmata fuq il-bażi ta' din tal-aħħar.
               
            
                  (85)
               
               
                  Fuq dan il-punt, ta' min jgħid li Franza tagħmel argumenti kontradittorji. Fil-fatt, fit-tweġiba tagħha għad-deċiżjoni ta' ftuħ, biex twieġeb għad-dubji tal-Kummissjoni dwar ir-remunerazzjoni tas-self tal-FDES hija tispjega li “NewcoMD/MoryGlobal qatt ma kellha klassifikazzjoni u wisq inqas klassifikazzjoni CCC, peress li din hija kumpanija mingħajr obbligazzjonijiet, għandha fondi proprji, u nħolqot sabiex timplimenta pjan strateġiku adattat (sic) wara l-proċedura kollettiva” (29). Minkejja dan, fl-analiżi tal-kompatibbiltà tagħha, Franza ssostni li MoryGlobal hija dik li tkompli l-attività ekonomika ta' MD u, għalhekk, tista' tirċievi għajnuniet għar-ristrutturar, tant li wieħed mit-titli tas-sottomissjoni tagħha kien: “NewcoMD mhijiex ‘impriża maħluqa ġdida’ skont it-tifsira tal-Linji Gwida” (30).
               
            
                  (86)
               
               
                  F'dan il-każ, il-Kummissjoni tiddikjara li, formalment, fil-mument li fih ingħata s-self tal-FDES MoryGlobal kienet impriża ħielsa mill-obbligazzjonijiet ta' MD, u li kellha fondi proprji. B'hekk, fit-teorija, MoryGlobal ma setax ikollha diffikultajiet sabiex tiffinanzja lilha nfisha permezz ta' operaturi privati. Fil-prattika, peress li ma kienx hemm operaturi privati li kienu lesti li jieħdu impenji, MoryGlobal kellha tirrikorri għal Franza u l-FDES. F'għajnejn l-operaturi privati, MoryGlobal ċertament li setgħet tidher bħala impriża mingħajr l-obbligazzjonijiet ta' MD, iżda xorta waħda tibqa' s-suċċessur ta' MD, impriża mingħajr affidabbiltà u li kienet għadha kif ġiet likwidata ftit snin wara r-ristrutturar li wasslu għall-ħolqien tagħha. Fuq il-bażi tal-informazzjoni li għandha għad-dispożizzjoni l-Kummissjoni, is-sitwazzjoni ekonomika ta' MD tidher li kienet l-aħjar punt ta' paragun disponibbli fin-nuqqas ta' xi klassifikazzjoni ta' MoryGlobal. B'hekk, għall-kuntrarju ta' dak li qalet Franza, xieraq li tiġi applikata klassifikazzjoni CCC għal MoryGlobal.
               
            
                  (87)
               
               
                  Barra minn hekk, il-kollaterali li l-valur tagħhom jiddependi biss mis-suċċess tal-proġett ta' rkupru tal-attività ta' MD u mhux mill-karatteristiċi intrinsiċi oġġettivi li jippreżentaw il-beni, l-istokks, l-assi tal-produzzjoni jew il-bini, iridu jiġu kkunsidrati bħala dgħajfin.
               
            
                  (88)
               
               
                  B'hekk, jekk tiġi applikata l-Komunikazzjoni tal-2008, ir-rata meqjusa kellha tkun ta' 10,53 % (jiġifieri 0,53 % -rata bażi ta' Franza bejn Jannar u Marzu 2014- u magħha jiżdiedu 1 000 punt bażi, filwaqt li jitqies il-valur dgħajjef tal-kollaterali awtorizzati).
               
            
                  (89)
               
               
                  Il-Kummissjoni tqis li l-ammont tal-għajnuna huwa ekwivalenti għas-somma tad-differenzi bejn (i) 10,53 % (rata ta' referenza ta' Franza + 1 000 punt bażi) applikat għall-kapital u (ii) 1 % (rata tas-self tal-FDES) applikat għall-kapital, ikkalkolat għad-durata li matulha l-ammont tqiegħed għad-dispożizzjoni ta' MoryGlobal. Dan l-approċċ ta' stima tal-vantaġġ ekonomiku li jirrappreżenta d-differenzjal tar-rata jrid jiġi applikat għall-ammonti tal-imgħax. Il-fatt li l-konverżjoni tas-self tipprevedi l-ħlas tal-imgħaxijiet varjabbli ma jixħitx dubju fuq dan l-ammont. Fil-fatt, is-simulazzjonijiet li Franza allegatament ibbażat ruħha fuqhom sabiex tieħu d-deċiżjoni li tagħti s-self ma jipprevedux il-ħlas ta' dividendi qabel l-2018 u qatt wara l-2020. Apparti minn dan, il-fatt li MoryGlobal hija r-riżultat tal-likwidazzjoni ta' MD, li hija wkoll nibtet mil-likwidazzjoni ta' Mory, huwa prova tal-karattru ferm ipotetiku tal-ħlas tal-imgħaxijiet varjabbli lil Franza.
               
            
                  (90)
               
               
                  
                     Fid-dispożittiv ta' sostenn aħjar u d-dispożittiv ta' allokazzjonijiet temporanji digressivi. Fil-kuntest tad-dispożittiv ta' sostenn aħjar stabbilit fid-dawl tas-sentenza tat-22 ta' Jannar 2014 meħud għall-applikazzjoni tal-Artikolu R.5123 tal-Kodiċi dwar ix-Xogħol u l-ftehim tad-dispożittiv ta' sostenn kollettiv aħjar konkluż bejn Franza u l-prattikant fl-insolvenza ta' MD, Franza sejra tieħu sehem b'EUR 4 000 għal kull impjegat aderenti, bin-numru ta' aderenti massimu stabbilit għal 2 732 impjegat. B'hekk, l-element tal-għajnuna jikkorrispondi għas-somom effettivament imħallsa minn Franza għal dan id-dispożittiv.
               
            
                  (91)
               
               
                  Fil-kuntest tad-dispożittiv ta' allokazzjonijiet temporanji digressivi stabbiliti fl-Artikoli R.5123-9 sa R.5123-11 tal-Kodiċi dwar ix-Xogħol u tas-sentenza tas-26 ta' Mejju 2004 b'rabta mal-ftehimiet dwar l-allokazzjonijiet temporanji digressivi (31) kif ukoll l-istqarrija għall-istampa tas-6 ta' Frar 2014 (32), Franza sejra tħallas sa EUR 300 fix-xahar għal sentejn (2) lill-impjegati ta' MD li jsibu xogħol ieħor b'paga inqas. B'hekk, l-element tal-għajnuna jikkorrispondi għas-somom effettivament imħallsin minn Franza għal dan id-dispożittiv.
               
            6.1.4.   L-effett fuq il-kompetizzjoni u l-kummerċ bejn l-Istati Membri
      
      
                  (92)
               
               
                  Il-miżuri soċjali bbenefikaw lil MD billi ħelsuha minn parti mill-obbligi stabbiliti fil-pjan soċjali. Fl-ipoteżi li MD ma ġietx likwidata, il-pożizzjoni kompetittiva tagħha meta mqabbla ma' atturi oħrajn fis-suq tal-kurrier kienet tkun imsaħħa.
               
            
                  (93)
               
               
                  Is-self tal-FDES jibbenefika lil MoryGlobal billi jipprovdilha riżorsi addizzjonali. Dan jippermettilha żżomm pożizzjoni kompetittiva iktar b'saħħitha minn dik li kien ikollha kieku ma ngħatatx l-għajnuna. B'hekk dan jhedded li jfixkel il-kompetizzjoni bejn l-operaturi preżenti fis-settur tal-kurrier u tal-ġarr tal-merkanzija.
               
            
                  (94)
               
               
                  Barra minn hekk, is-suq tal-kurrier u tal-ġarr tal-merkanzija huwa miftuħ għal kollox għall-kompetizzjoni u huwa kkaratterizzat minn kummerċ importanti bejn l-Istati Membri. Konsegwentement, il-Kummissjoni tikkonkludi li l-vantaġġ mogħti mill-miżuri analizzati lil impriża attiva f'suq miftuħ għall-kompetizzjoni jfixkel jew jhedded li jfixkel il-kompetizzjoni u jaffettwa l-kummerċ bejn l-Istati Membri.
               
            6.1.5.   Konklużjoni rigward il-preżenza ta' għajnuna mill-Istat skont it-tifsira tal-Artikolu 107(1) tat-TFUE
      
      
                  (95)
               
               
                  Is-self tal-FDES kif ukoll id-dispożittiv ta' sostenn aħjar u d-dispożittiv ta' allokazzjonijiet temporanji digressivi jikkostitwixxu għajnuniet mill-Istat skont it-tifsira tal-Artikolu 107(1) tat-TFUE.
               
            6.2.   EVALWAZZJONI TAL-KOMPATIBBILTÀ TAL-GĦAJNUNIET MAS-SUQ INTERN
      
                  (96)
               
               
                  Il-projbizzjoni tal-għajnuniet mill-Istat prevista fl-Artikolu 107(1) tat-TFUE la hija assoluta u lanqas bla kundizzjoni. B'mod partikolari, il-paragrafi 2 u 3 tal-Artikolu 107 tat-TFUE huma bażijiet ġuridiċi li jippermettu li ċerta għajnuna titqies kompatibbli mas-suq intern.
               
            
                  (97)
               
               
                  F'dan il-każ, il-Kummissjoni tqis li l-għajnuniet ingħataw bl-iskop li tiġi rrestawrata l-vijabilità fit-tul tal-impriżi f'diffikultà. Konsegwentement, ta' min janalizza jekk il-miżuri analizzati jistgħux jitqiesu bħala kompatibbli fuq il-bażi tal-Artikolu 107(3) tat-TFUE.
               
            6.2.1.   Il-bażi ġuridika applikabbli
      
      
                  (98)
               
               
                  Il-punt 137 tal-Linji Gwida dwar l-għajnuniet mill-Istat għas-salvataġġ u r-ristrutturar ta' impriżi f'diffikultà apparti l-istabbilimenti finanzjarji (33) jistipula li “l-Kummissjoni ser teżamina l-kompatibilità mas-suq intern ta' kwalunkwe għajnuna għas-salvataġġ jew għar-ristrutturar mogħtija mingħajr l-awtorizzazzjoni tagħha u għalhekk li tkun qed tikser l-Artikolu 108(3) tat-Trattat abbażi ta' dawn il-Linji Gwida jekk ftit mill-għajnuna jew l-għajnuna kollha tingħata wara l-pubblikazzjoni tagħha f'Il-Ġurnal Uffiċjali tal-Unjoni Ewropea [il-31 ta' Lulju 2014].” Imbagħad il-punt 138 jiddikjara: “Fil-każijiet l-oħra kollha, ser twettaq l-eżami abbażi tal-Linji Gwida li kienu japplikaw fiż-żmien ta' meta ngħatat l-għajnuna.”
               
            
                  (99)
               
               
                  Peress li l-miżuri inkwistjoni ngħataw fi Frar 2014, il-kompatibbiltà tagħhom trid tiġi analizzata fid-dawl tal-Linji Gwida tal-2004.
               
            
                  (100)
               
               
                  F'L-Italja v Il-Kummissjoni, il-Qorti ddikjarat li: “Ta' min ifakkar li l-Istat Membru li jitlob sabiex ikun jista' jagħti għajnuniet b'deroga mir-regoli tat-Trattat għandu d-dmir li jikkollabora mal-Kummissjoni. Fid-dawl ta' dan id-dmir, b'mod partikolari, irid jipprovdi l-elementi kollha li jippermettu lil din l-istituzzjoni tivverifika jekk humiex issodisfati l-kundizzjonijiet tad-deroga msemmija.” (34). B'hekk, fir-rigawrd tal-elementi mibgħuta minn Franza, ikun xieraq li tiġi vvalutata l-kompatibbiltà tal-miżuri.
               
            6.2.2.   Miżuri soċjali — dispożittiv diskrezzjonali
      
      
                  (101)
               
               
                  Sabiex tibbenefika minn għajnuniet għas-salvataġġ u għar-ristrutturar, l-impriża għandha tkun tista' tiġi kkunsidrata bħala impriża f'diffikultà, kif stabbilit fit-taqsima 2.1 tal-Linji Gwida tal-2004. MD tissodisfa l-kundizzjonijiet ta' għal proċedura kollettiva ta' insolvenza. Fil-fatt, kif diġà ġie indikat fit-taqsima 2.1, it-Tribunal Kummerċjali ta' Pontoise ordna r-riorganizzazzjoni ta' MD taħt is-superviżjoni tal-qorti fis-26 ta' Novembru 2013. B'hekk, tista' titqies li kienet f'diffikultà skont it-tifsira tal-punt 10 tal-Linji Gwida tal-2004.
               
            
                  (102)
               
               
                  Il-punti 34 u 35 tal-Linji Gwida tal-2004 jindikaw li l-għoti tal-għajnuna jrid ikun subordinat għall-implimentazzjoni tal-pjan ta' ristrutturar, li jrid jiġi approvat mill-Kummissjoni għall-għajnuniet individwali kollha u li jrid jippermetti li terġa' tiġi stabbilita l-vijabbiltà fit-tul tal-impriża, fuq il-bażi ta' ipoteżijiet realistiċi.
               
            
                  (103)
               
               
                  F'dan il-każ, il-Kummissjoni tiddikjara li Franza ma bagħtitilha ebda pjan ta' ristrutturar. L-argument ta' Franza li skont dan tali pjan ta' ristrutturar implimentat fuq il-bażi ta' analiżi tal-Kummissjoni kien iwassal għall-istess soluzzjoni ma jistax jiġi aċċettat, peress li l-Kummissjoni ma ngħatatx il-possibbiltà li tagħmel din analiżi. Konsegwentement, il-kriterju ta' ritorn għall-vijabbiltà fit-tul mhuwiex issodisfat.
               
            
                  (104)
               
               
                  Bl-istess mod, il-punti 38 sa 42 tal-Linji Gwida tal-2004 jipprevedu li l-impriża benefiċjarja trid tieħu miżuri kompensatorji. Dawn il-miżuri jridu jiġu stabbiliti fuq il-bażi ta' studju tas-suq b'rabta mal-pjan ta' ristrutturar. Fin-nuqqas ta' miżuri kompensatorji, l-għajnuna sejra titqies bħala waħda li tmur “kontra l-interess komuni” u, għaldaqstant, inkompatibbli mas-suq intern.
               
            
                  (105)
               
               
                  F'dan ir-rigward, Franza ma pproponiet ebda miżura kompensatorja. Bl-istess mod bħal fir-rigward tal-pjan ta' ristrutturar, l-argument ta' Franza li skont dan l-adozzjoni ta' miżuri kompensatorji fuq il-bażi ta' analiżi tal-Kummissjoni kienet twassal għall-istess soluzzjoni ma jistax jiġi aċċettat, peress li l-Kummissjoni ma ngħatatx il-possibbiltà li tagħmel it-tali analiżi.
               
            
                  (106)
               
               
                  B'konsegwenza ta' dan, il-Kummissjoni tikkonkludi li, fid-dawl tal-Linji Gwida tal-2004, l-għajnuniet mill-Istat li bbenefikaw lil MD u li jirriżultaw mill-impenn meħud minn Franza għad-dispożittiv ta' sostenn aħjar u għad-dispożittiv ta' allokazzjonijiet temporanji digressivi ma jistgħux jitqiesu bħala għajnuniet mill-Istat kompatibbli mas-suq intern skont l-Artikolu 107(3)(c) tat-TFUE.
               
            6.2.3.   Is-self tal-FDES
      
      
                  (107)
               
               
                  L-ewwel nett, ta' min ifakkar li Franza la ssottomettiet pjan ta' ristrutturar u lanqas miżuri kompensatorji li jippermettulha tiżgura li l-għajnuniet għar-ristrutturar imħallsin lil MoryGlobal huma kompatibbli. Il-Linji Gwida tal-2004 ma jistgħux ikunu l-bażi għal konklużjoni ta' kompatibbiltà tal-għajnuna inkwistjoni mas-suq intern.
               
            
                  (108)
               
               
                  Apparti minn hekk u lil hinn minn dan, ta' min jinnota li l-punt 12 tal-Linji Gwida tal-2004 jistipula li: “Għall-finijiet ta' dawn il-Linji Gwida, impriża maħluqa ġdida ma tistax tibbenefika minn għajnuna għas-salvataġġ jew għar-ristrutturar, lanqas jekk il-pożizzjoni finanzjarja tagħha tkun batuta. Dan huwa l-każ, pereżempju, meta impriża ġdida tinħoloq mil-likwidazzjoni ta' impriża preċedenti jew sempliċement tieħu l-assi ta' dik l-impriża.” F'dan il-każ, MoryGlobal inħolqot fit-23 ta' Jannar 2014 wara li ġiet likwidata MD. Għalhekk, MoryGlobal xorta waħda ma setgħetx tirċievi għajnuniet mill-Istat bħala għajnuniet għar-ristrutturar. Barra minn hekk, anki jekk MoryGlobal, bħala “dik li tkompli l-attività ekonomika” ta' MD, ma setgħetx titqies bħala impriża maħluqa ġdida skont it-tifsira tal-Linji Gwida tal-2004, l-għajnuna ma tistax tiġi ddikjarata bħala waħda kompatibbli għar-raġunijiet spjegati fil-premessa 107. Il-Kummissjoni tiddikjara li ma ntweriex li MoryGlobal tissodisfa l-kundizzjonijiet sabiex titqies bħala impriża f'diffikultà, element li huwa essenzjali għall-applikazzjoni tal-Linji Gwida tal-2004. Fl-aħħar, ta' min jinnota li matul il-proċedura Franza ma ppreżentat ebda bażi ġuridika oħra tal-kompatibbiltà.
               
            
                  (109)
               
               
                  B'konsegwenza ta' dan, il-Kummissjoni tikkonkludi li, fid-dawl tal-Linji Gwida tal-2004, l-għajnuna mill-Istat li bbenefikat lil MoryGlobal li rriżultat mis-self tal-FDES ma tistax titqies bħala għajnuna mill-Istat kompatibbli mas-suq intern skont l-Artikolu 107(3)(c) tat-TFUE.
               
            7.   L-IRKUPRU U L-KONTINWITÀ EKONOMIKA
      
      7.1.   IL-QAFAS TAL-ANALIŻI
      
                  (110)
               
               
                  Skont id-dispożizzjonijiet tat-TFUE u l-każistika stabbilita tal-Qorti tal-Ġustizzja, il-Kummissjoni għandha l-kompetenza li tiddeċiedi li l-Istat ikkonċernat irid jabolixxi jew jibdel għajnuna jekk tiddikjara li din hija inkompatibbli mas-suq intern. Il-Qorti sostniet ukoll b'mod konsistenti li l-obbligu fuq Stat Membru li jannulla għajnuna meqjusa mill-Kummissjoni bħala inkompatibbli mas-suq intern huwa mfassal biex jistabbilixxi mill-ġdid is-sitwazzjoni kif kienet qabel. (35)
                  
               
            
                  (111)
               
               
                  F'dan il-kuntest, il-Qorti stabbilixxiet li dan l-objettiv jintlaħaq meta r-riċevitur ikun ħallas lura l-ammonti mogħtija bħala għajnuna illegali, b'hekk jitlef il-vantaġġ li jkun ibbenefika minnu minflok il-kompetituri tiegħu fis-suq, u tkun ġiet irkuprata s-sitwazzjoni ta' qabel il-ħlas tal-għajnuna. (36)
                  
               
            
                  (112)
               
               
                  B'konformità mal-ġurisprudenza, l-Artikolu 14(1) tar-Regolament (KE) Nru 659/1999 tal-Kunsill (37) jistabbilixxi li “Fejn jittieħdu deċiżjonijiet negattivi f'każijiet ta' għajnuna llegali, il-Kummissjoni għandha tiddeċiedi li l-Istat Membru kkonċernat għandu jieħu l-miżuri kollha meħtieġa sabiex jirkupra l-għajnuna mill-benefiċjarju […]”.
               
            
                  (113)
               
               
                  B'konsegwenza ta' dan, peress li l-miżuri inkwistjoni ġew implimentati bi ksur tal-Artikolu 108 tat-TFUE u jridu jitqiesu bħala għajnuniet illegali u inkompatibbli, iridu jiġu rkuprati sabiex terġa' tiġi stabbilita s-sitwazzjoni li kienet teżisti fis-suq qabel ma ngħataw. L-irkupru jrid ikun ikopri l-perjodu li matulu nkiseb vantaġġ għall-benefiċjarju, jiġifieri bejn il-mument tat-tqegħid għad-dispożizzjoni tal-għajnuna għall-benefiċjarju u l-irkupru effettiv. L-ammonti li jridu jiġu rkuprati jinkludu l-imgħaxijiet dovuti sad-data ta' rimborż effettiv. Fid-dawl tal-ġurisprudenza, l-imgħaxijiet tal-irkupru jridu jibdew mid-data li fiha l-għajnuniet tqiegħdu għad-dispożizzjoni b'mod effettiv (38).
               
            
                  (114)
               
               
                  B'hekk, Franza trid tirkupra mingħand MoryGlobal l-għajnuna inkompatibbli li tirrappreżenta s-self tal-FDES u mingħand MD l-għajnuniet inkompatibbli li jirrappreżentaw id-dispożittiv ta' sostenn aħjar u d-dispożittiv ta' allokazzjonijiet temporanji digressivi.
               
            7.2.   L-IRKUPRU TAL-GĦAJNUNA INKOMPATIBBLI MINGĦAND MORYGLOBAL
      
                  (115)
               
               
                  F'dak li għandu x'jaqsam ma' MoryGlobal, din tal-aħħar fil-fatt għaddejja minn proċedura ta' likwidazzjoni ġudizzjarja. Skont il-ġurisprudenza stabbilita, l-insolvenza tal-benefiċjarju u n-nuqqas ta' ħila tiegħu sabiex jirrimborża l-għajnuna ma jikkostitwixxux raġuni valida għaliex għandu jiġi eżentat mill-obbligu ta' rimborż (39). F'dan il-każ, l-istabbiliment mill-ġdid tas-sitwazzjoni eżistenti qabel l-għoti tal-għajnuna u l-eliminazzjoni tad-distorsjoni tal-kompetizzjoni jistgħu jinkisbu fil-prinċipju billi r-riċevibbli maħluqa mir-rimborż tal-għajnuna tiddaħħal fir-reġistru tar-riċevibbli fil-kuntest tal-proċedura ta' likwidazzjoni ġudizzjarja. Jekk l-Istat Membru ma jistax jikseb lura l-ammont sħiħ tal-għajnuna, ir-reġistrazzjoni tar-riċevibbli tissodisfa l-obbligu ta' rkupru diment li l-proċedura tirriżulta fil-likwidazzjoni effettiva tal-benefiċjarju, jiġifieri l-bejgħ tal-attivitajiet tiegħu (40).
               
            
                  (116)
               
               
                  F'dan ir-rigward, fil-31 ta' Marzu 2015, Franza bagħtet lir-rappreżentanti legali mqabbdin mill-Qorti dikjarazzjoni ta' riċevibbli fuq MoryGlobal b'ammont ta' EUR 17 500 000 f'kapital u EUR 155 916,66 f'imgħaxijiet fir-rigward tas-self tal-FDES. Dawn l-imgħaxijiet huma kkalkolati fuq id-durata effettiva tas-self, bir-rata stipulata fil-kuntratt. It-tidħil ta' dawn ir-riċevibbli jikkorrispondi għall-obbligi normali ta' kreditur fil-kuntest ta' likwidazzjoni ġudizzjarja, u mhuwiex marbut mal-obbligi tiegħu fil-kuntest tal-irkupru tal-għajnuniet. Sabiex tirkupra l-ammonti tal-għajnuna kif stipulat f'din id-deċiżjoni, Franza trid iżżid fir-riċevibbli li jridu jiddaħħlu fil-proċedura ta' likwidazzjoni ġudizzjarja l-irkupru tal-għajnuna inkluża fis-self tal-FDES. Din l-għajnuna sejra tiġi kkalkolata bħala d-differenza bejn ir-rata tal-imgħax applikat u rata ta' 10,53 % għad-dati ta' maturità li diġà skadew, u dan sa meta l-imgħaxijiet ma jibqgħux jakkumulaw iktar skont il-liġi ta' Franza fil-kuntest ta' proċedura ta' likwidazzjoni ġudizzjarja. Ma' dawn is-somom iridu jiżdiedu l-imgħaxijiet tal-irkupru għall-perjodu ta' bejn it-tqegħid għad-dispożizzjoni tal-għajnuna sar-rimborż effettiv jew, f'dan il-każ, sa meta l-imgħaxijiet ma jibqgħux jakkumulaw iktar skont id-dispożizzjonijiet legali li jirregolaw il-proċedura ta' likwidazzjoni ġudizzjarja.
               
            7.3.   L-IRKUPRU TAL-GĦAJNUNA INKOMPATIBBLI MINGĦAND MD — KONTINWITÀ EKONOMIKA
      
                  (117)
               
               
                  F'dan li għandu x'jaqsam mad-dispożittiv ta' sostenn aħjar u d-dispożittiv ta' allokazzjonijiet temporanji digressivi, dawn ibbenefikaw lil MD. Minkejja dan, din tal-aħħar ġiet likwidata u l-assi tagħha nbiegħu permezz ta' deċiżjoni tat-Tribunal Kummerċjali ta' Pontoise tas-6 ta' Frar 2014 lil Arcole, li kkonsolidatihom fi ħdan MoryGlobal.
               
            
                  (118)
               
               
                  Skont il-ġurisprudenza, l-obbligu tal-irkupru jista' jiġi estiż għal kumpanija ġdida li lilha l-kumpanija benefiċjarja tal-għajnuna tkun ittrasferixxiet parti mill-assi tagħha, fejn dan it-trasferiment jippermetti li tiġi kkonstatata kontinwità ekonomika bejn iż-żewġ kumpaniji (41). Fil-fatt, ma jistax ikun eskluż li l-obbligu tal-irkupru jiġi estiż għal entità oħra, ladarba jkun stabbilit li din tal-aħħar għandha t-tgawdija effettiva tal-għajnuniet inkwistjoni minħabba kontinwità ekonomika bejn iż-żewġ entitajiet. Jekk dan kien il-każ, dawk li sejrin ikomplu l-attivitajiet tal-benefiċjarju xorta waħda jridu jroddu lura l-għajnuniet meqjusin bħala inkompatibbli mas-suq intern.
               
            
                  (119)
               
               
                  F'dan il-każ, ta' min jistħarreġ jekk il-kumpanija li tissokta l-attivitajiet ta' MD, jiġifieri MoryGlobal, tistax titqies bħala s-suċċessur ekonomiku ta' MD u, għalhekk, bħala dik li trid titqies responsabbli sabiex trodd lura l-għajnuniet inkompatibbli mas-suq intern li minnhom ibbenefikat MD.
               
            
                  (120)
               
               
                  Fid-dawl tas-sentenza tal-Qorti fil-kawża L-Italja u SIM2 Multimedia v Il-Kummissjoni
                      (42), li fuqha l-Kummissjoni bbażat id-deċiżjonijiet tagħha f'Olympic Airlines, Alitalia u Sernam
                      (43), l-analiżi tal-kontinwità ekonomika bejn l-atturi hija bbażata fuq evidenza konsistenti. Fost il-fatturi li jistgħu jiġu kkunsidrati, il-ġurisprudenza telenka l-fatturi li ġejjin: i) il-kobor tal-assi trasferiti, ii) il-prezz li bih ġew trasferiti dawn l-assi, iii) min xtrahom, iv) meta sar ix-xiri u v) il-ġustifikazzjoni ekonomika tax-xiri. Din l-evidenza konsistenti kkonfermatha l-Qorti tal-Ġustizzja fid-Deċiżjoni tagħha f'Ryanair v Il-Kummissjoni
                      (44) tat-28 ta' Marzu 2012, li kkonfermat id-Deċiżjoni tal-Kummissjoni fil-kawża Alitalia.
               
            
                  (121)
               
               
                  F'dan il-każ, Arcole xtrat l-assi korporattivi u mhux korporattivi kollha ta' MD u kkonsolidathom fi ħdan is-sussidjarja tagħha MoryGlobal. Barra minn hekk, kważi nofs l-impjiegi ta' MD ġew ittrasferiti lil MoryGlobal. Għalhekk, ta' min jisħaq li fid-Deċiżjoni tat-Tribunal Kummerċjali ta' Pontoise, huwa ddikjarat li l-offerta ta' Arcole wasslet għat-trasferiment favorevoli għaliha tal-assi ta' MD li huma meħtieġa sabiex iżżomm sehem importanti mill-attivitià ta' din tal-aħħar fis-settur tal-kurrier, tal-loġistika u tal-ġarr tal-merkanzija.
               
            
                  (122)
               
               
                  Barra minn hekk, il-prezz li bih nxtraw l-assi ġie stabbilit mit-Tribunal Kummerċjali ta' Pontoise fil-kuntest tal-proċedura ta' rkupru ġudizzjarju ta' MD. Fis-sentenza tiegħu, it-Tribunal Kummerċjali jispjega: “f'dan il-każ, jidher ċar li l-offerta ppreżentata minn Arcole Industries biss bil-klawżola ta' sostituzzjoni ma setgħetx tiġi kkunsidrata u eżaminata kif xieraq”. B'hekk, il-prezz li bih seħħet iċ-ċessjoni mhuwiex frott bosta offerti li kkompetew kontra xulxin. B'hekk, il-prezz li bih Arcole xtrat l-assi ta' MD ma jistax jitqies bħala frott tranżazzjoni tas-suq.
               
            
                  (123)
               
               
                  Barra minn hekk, MD u MoryGlobal għandhom l-istess azzjonist ta' maġġoranza, Arcole. Din tal-aħħar ma kinitx tista' tixtri l-assi ta' MD wara l-likwidazzjoni li kieku ma saritx deroga eċċezzjonali li talab il-Prokuratur tar-Repubblika […].
               
            
                  (124)
               
               
                  Fl-aħħar, MoryGlobal kompliet l-attivitajiet ta' MD fil-qasam tal-kurrier, il-ġarr tal-merkanzija u l-loġistika kif kienet indikat biċ-ċar Arcole meta xtrat lil MD. Għalhekk, ta' min jisħaq li wieħed mill-kriterji tat-Tribunal huwa: “Kriterju li l-akkwist verament jista' jippermetti wkoll li tiġi żgurata l-kontinwità tal-attività tal-impriża, u l-perennità ta' din fid-dawl tal-garanziji ppreżentati”. Barra minn hekk, MoryGlobal xtrat l-ismijiet kummerċjali kollha, id-dritt li tiddikjara lilha nfisha bħala s-suċċessur ta' MD fi Franza u barra minnha, kif ukoll il-marki kummerċjali kollha.
               
            
                  (125)
               
               
                  Konsegwentement, fid-dawl tal-ammont ta' assi ttrasferiti, il-prezz li bih ġew ittrasferiti dawn l-assi, l-identità tax-xerrejja, u l-ġustifikazzjoni ekonomika wara x-xiri, il-Kummissjoni tikkonkludi li hemm kontinwità ekonomika bejn MD u MoryGlobal.
               
            
                  (126)
               
               
                  Konsegwentement, irid jiġi rkuprat l-ammont tal-għajnuna permezz tad-dispożittiv ta' sostenn aħjar u d-dispożittiv ta' allokazzjonijiet temporanji digressivi mingħand MoryGlobal. Dan irid jiddaħħal fir-reġistru ta' riċevibbli fil-kuntest tal-proċedura ta' likwidazzjoni ġudizzjarja ta' MoryGlobal.
               
            8.   KONKLUŻJONIJIET
      
      
                  (127)
               
               
                  Il-Kummissjoni tiddikjara li, bl-għoti tas-self tal-FDES lil MoryGlobal u t-teħid ta' impenn għad-dispożittiv ta' sostenn aħjar u d-dispożittiv ta' allokazzjonijiet temporanji digressivi minflok MD, Franza tat b'mod illegali għajnuniet mill-Istat li jiksru l-Artikolu 108(3) tat-TFUE. Għalhekk, Franza trid tirkupra l-ammont ta' dawn l-għajnuniet, flimkien mal-imgħaxijiet, mingħand MoryGlobal jew, jekk ir-rimborż totali ma jistax isir minħabba l-proċedura ta' likwidazzjoni ġudizzjarja li tinsab fiha, tiżgura li ssir il-likwidazzjoni effettiva ta' MoryGlobal.
               
            
                  (128)
               
               
                  Il-Kummissjoni tiddikjara li l-miżuri mogħtijin minn Franza lill-impjegati li ngħataw is-sensja minn MD għall-kuntratt ta' salvagwardja tal-karriera ma jikkostitwixxux għajnuniet mill-Istat skont l-Artikolu 107(1) tat-TFUE,
               
            ADOTTAT DIN ID-DEĊIŻJONI:
      Artikolu 1
      1.   L-għajnuna mill-Istat li rriżultat mis-self tal-Fond għall-Iżvilupp Ekonomiku u Soċjali (FDES) mogħtija lil MoryGlobal fil-11 ta' Frar 2014, minħabba li r-rata tal-imgħax applikata hija inqas mir-rata kkalkolata f'din id-Deċiżjoni fuq il-bażi tal-Komunikazzjoni tal-Kummissjoni rigward ir-reviżjoni tal-metodu ta' kalkolu tar-rati ta' referenza u ta' skont, jiġifieri 10,53 %, mogħtija illegalment mir-Repubblika ta' Franza favur MoryGlobal, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, hija inkompatibbli mas-suq intern.
      2.   L-għajnuniet mill-Istat li rriżultaw mid-dispożittiv ta' sostenn aħjar stabbilit fid-dawl tas-sentenza tat-22 ta' Jannar 2014 meħud għall-applikazzjoni tal-Artikolu R.5123 tal-Kodiċi dwar ix-Xogħol u l-ftehim tad-dispożittiv ta' sostenn kollettiv aħjar konkluż bejn ir-Repubblika Franċiża u l-prattikant fl-insolvenza ta' Mory-Ducros SAS, mogħtijin illegalment mir-Repubblika Franċiża lil Mory-Ducros SAS, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, huma inkompatibbli mas-suq intern.
      3.   L-għajnuniet mill-Istat li rriżultaw mid-dispożittiv ta' allokazzjonijiet temporanji digressivi stabbilit permezz tal-Artikoli R.5123-9 sa R.5123-11 tal-Kodiċi dwar ix-Xogħol u tas-Sentenza tas-26 ta' Mejju 2004 dwar il-ftehimiet ta' allokazzjonijiet temporanji digressivi mogħtijin illegalment mir-Repubblika Franċiża lil Mory-Ducros SAS, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, huma inkompatibbli mas-suq intern.
      Artikolu 2
      Il-miżuri soċjali mogħtijin mir-Repubblika Franċiża lill-impjegati li ngħataw is-sensja minn Mory-Ducros SAS għall-kuntratt ta' salvagwardja tal-karriera ma jikkostitwixxux għajnuna mill-Istat skont l-Artikolu 107(1) tat-Trattat dwar il-Funzjonament tal-Unjoni Ewropea.
      Artikolu 3
      1.   Ir-Repubblika Franċiża trid tara li tikseb lura l-għajnuniet stipulati fl-Artikolu 1 mingħand MoryGlobal, f'isimha u fir-rwol tagħha bħala s-suċċessur ekonomiku ta' Mory-Ducros SAS.
      2.   L-ammonti li għandhom jiġu rkuprati jagħtu lok għal imgħaxijiet mid-data li fiha l-għajnuniet tqiegħdu għad-dispożizzjoni tal-benefiċjarju, sakemm jiġu effettivament irkuprati.
      3.   L-imgħaxijiet għandhom ikunu kkalkolati fuq il-bażi ta' imgħax kompost skont il-Kapitolu V tar-Regolament (KE) Nru 794/2004 tal-Kummissjoni (45).
      Artikolu 4
      1.   L-irkupru tal-għajnuna msemmija fl-Artikolu 1 huwa immedjat u effettiv.
      2.   Ir-Repubblika Franċiża għandha tiżgura li din id-Deċiżjoni tiġi implimentata fi żmien erba' xhur wara d-data li fiha ġiet innotifikata.
      Artikolu 5
      1.   Fi żmien xahrejn min-notifika ta' din id-Deċiżjoni, ir-Repubblika Franċiża tippreżenta l-informazzjoni li ġejja lill-Kummissjoni:
      
                  (a)
               
               
                  l-ammont totali (kapital u mgħax) li għandu jiġi rkuprat mill-benefiċjarju;
               
            
                  (b)
               
               
                  deskrizzjoni dettaljata tal-miżuri diġà meħuda u dawk ippjanati sabiex tikkonforma ma' din id-deċiżjoni;
               
            
                  (c)
               
               
                  id-dokumenti li juru li l-benefiċjarju ġie ordnat iħallas lura l-għajnuna.
               
            2.   Ir-Repubblika Franċiża għandha żżomm lill-Kummissjoni infurmata bil-progress tal-miżuri nazzjonali meħuda għall-implimentazzjoni ta' din id-Deċiżjoni sakemm l-għajnuna msemmija fl-Artikolu 1 tkun ġiet kompletament irkuprata. Hi tissottometti immedjatament, fuq talba tal-Kummissjoni, kull informazzjoni dwar il-miżuri li diġà ttieħdu u dawk ippjanati sabiex tkun konformi ma' din id-deċiżjoni. Għandha tibgħat ukoll informazzjoni dettaljata dwar l-ammonti tal-għajnuna u l-imgħaxijiet diġà rkuprati mingħand il-benefiċjarju.
      Artikolu 6
      Din id-Deċiżjoni hija indirizzata lir-Repubblika Franċiża.
      
         Magħmul fi Brussell, is-6 ta' Novembru 2015.
         
            
               Għall-Kummissjoni
            
            Margrethe VESTAGER
            
               Membru tal-Kummissjoni
            
         
      
      
         (1)  ĠU C 24, 23.1.2015, p. 32.
      
         (2)  Qabel, il-kumpanija kien jisimha Newco MD, iżda mbagħad fl-14 ta' Frar 2014 biddlet isimha għal MoryGlobal. Għall-finijiet ta' ċarezza, f'din id-Deċiżjoni sejjer jintuża l-isem MoryGlobal biss.
      
         (3)  Ara n-nota 1 f'qiegħ il-paġna.
      
         (4)  Sentenza tal-Qorti tal-Ġustizzja tas-17 ta' Settembru 2015, Mory e.a. vs Il-Kummissjoni, C-33/14 P, ECLI:EU:C:2015:609, b'mod partikolari l-punti 2 sa 15.
      
         (5)  Dan il-ftehim jinkludi wkoll finanzjament tal-irkupru ta' MD b'rimedju tal-fatturament ta' EUR 15-il miljun.
      
         (6)  http://www.developpement-durable.gouv.fr/IMG/pdf/CP_-_MORY_DUCROS_AM_MS_et_FC_-_06-02-2014.pdf
      
         (7)  ĠU C 14, 19.1.2008, p. 6.
      
         (*)  Informazzjoni kunfidenzjali.
      
         (8)  Deċiżjoni tal-Qorti Ġenerali tat-28 ta' Marzu 2012, Ryanair/Il-Kummissjoni, T-123/09, ECLI:EU:T:2012:164, punt 155.
      
         (9)  Konklużjoni rigward il-preżenza ta' għajnuna mill-Istat skont it-tifsira tal-Artikolu 107(1) tat-TFUE, punt 80., disponibbli fuq: http://ec.europa.eu/competition/consultations/2014_state_aid_notion/index_en.html
      
         (10)  ĠU C 244, 1.10.2004, p. 2.
      
         (11)  Ġurnal Uffiċjali tar-Repubblika Franċiża Nru 279 tal-1.12.2004, p. 20468.
      
         (12)  Il-Liġi Nru 2011-893 tat-28 ta' Lulju 2011 għall-iżvilupp tal-bidla u s-salvagwardja tal-karrieri professjonali, Il-Ġurnal Uffiċjali tar-Repubblika Franċiża Nru 174 tad-29.7.2011, p. 12914.
      
         (13)  Ġurnal Uffiċjali tar-Repubblika Franċiża Nru 0024 tad-29.1.2014, p. 1681.
      
         (14)  Sentenza tal-Qorti tal-Ġustizzja tad-29 ta' Ġunju 1999, DMT, C-256/97, ECLI:EU:C:1999:332, punt 22.
      
         (15)  Direct matin.fr tat-22 ta' Novembru 2013: “MD: Montebourg et Cuvillier se saisissent du dossier” (“Montebourg u Cuvillier jieħdu r-riedni f'idejhom”) http://www.directmatin.fr/france/2013-11-22/MD-montebourg-et-cuvillier-se-saisissent-du-dossier-616172
      
         (16)  Les Echos tal-10 ta' Jannar 2014: “Mory Ducros: l'État va soutenir l'offre d'Arcole, annonce Montebourg” (“Mory Ducros: l-Istat sejjer isostni l-offerta ta' Arcole, ħabbar Montebourg”) http://www.lesechos.fr/10/01/2014/lesechos.fr/0203235311692_MD---l-État-va-soutenir-l-offre-d-arcole--annonce-montebourg.htm
      
         (17)  Libération tat-12 ta' Jannar 2014: “Montebourg au secours de Mory Ducros” (“Montebourg jgħin lil Mory Ducros”) http://www.liberation.fr/economie/2014/01/12/montebourg-au-secours-de-MD_972338
      
         (18)  Nord Eclair tad-29 ta' Jannar 2014: “Mory Ducros: le patron d'Arcole Industries convoqué à Matignon (Montebourg)” (“Mory Ducros: sid Arcole Industries jintalab jitla' Matignon (Montebourg)” http://www.nordeclair.fr/france-monde/MD-le-patron-d-arcole-industries-convoque-a-ia0b0n353355
      
         (19)  Ara n-nota 11 f'qiegħ il-paġna.
      
         (20)  Sentenza tal-Qorti tal-Ġustizzja (Awla Manja) tal-5 ta' Ġunju 2012, Il-Kummissjoni Ewropea v EDF, C-124/10 P, ECLI:EU:C:2012:318, punt 84.
      
         (21)  Talbiet ta' informazzjoni tal-Kummissjoni lil Franza tat-2 ta' Diċembru 2014 u s-16 ta' Lulju 2015
      
         (22)  Ara n-noti 15 sa 18 f'qiegħ il-paġna.
      
         (23)  Is-sentenza Il-Kummissjoni v EDF iċċitata fin-nota 20 f'qiegħ il-paġna, punt 85.
      
         (24)  https://www.ecb.europa.eu/press/pressconf/2013/html/is130502.en.html
      
         (25)  Kost ta' EUR 10 miljuni li li jiġu stmati sabiex jiġi simplifikat il-ħlas sħiħ fl-2016 (N + 3). Din is-simplifikazzjoni, eżatt bħall-użu tar-rata ta' maturità kostanti wara 20 sena bħala rata ta' skont, hija r-riżultat ta' approċċ prudenti u konservattiv.
      
         (26)  Dawn l-ammonti huma kkalkolati billi jiġu skontati r-rati tal-imgħax li jistgħu jiġu kapitalizzati (1 %/sena) pagabbli mal-maturità (N + 20) u tal-kapital; it-total jitnaqqas mis-somma tal-kapital ta' EUR 17,5 miljun u tal-kost tad-dispożittivi skontati. Ir-rata ta' skont użata hija t-TEC 20 tat-3 ta' Frar 2014. Din ir-rata nkisbet permezz ta' interpolazzjoni lineari tar-rati ta' redditu interni taż-żewġ valuri tat-Teżor li huma l-eqreb għall-maturità “n snin” (f'dan il-każ 20 sena). https://www.banque-france.fr/economie-et-statistiques/changes-et-taux/les-indices-obligataires.html
      
         (27)  Sentenza tal-Qorti tal-Ġustizzja tas-26 ta' Settembru 1996, Franza v Il-Kummissjoni, C-241/94, ECLI:EU:C:1996:353, punt 30.
      
         (28)  Sentenza tal-Qorti Ġenerali tal-11 ta' Settembru 2012, Corsica Ferries France v Il-Kummissjoni, T-565/08, ECLI:EU:T:2012:415.
      
         (29)  It-tweġiba ta' Franza tat-23 ta' Ottubru 2014, paġna 13.
      
         (30)  It-tweġiba ta' Franza tat-23 ta' Ottubru 2014, paġna 19.
      
         (31)  Ġurnal Uffiċjali tar-Repubblika Franċiża Nru 135 tat-12.6.2004, p. 10466.
      
         (32)  Ara n-nota 6 f'qiegħ il-paġna.
      
         (33)  ĠU C 249, 31.7.2014, p. 1.
      
         (34)  Sentenza tal-Qorti tal-Ġustizzja tat-28 ta' April 1993, L-Italja/Il-Kummissjoni, C-364/90, ECLI:EU:C:1993:157, punt 20.
      
         (35)  Sentenza tal-Qorti tal-Ġustizzja tal-14 ta' Settembru 1994, Spanja v il-Kummissjoni, C-278/92, C-279/92 u C-280/92, ECLI:EU:C:1994:325, punt 75.
      
         (36)  Sentenza tal-Qorti tal-Ġustizzja tas-17 ta' Ġunju 1999, Il-Belġju v Il-Kummissjoni, C-75/97, ECLI:EU:C:1999:311, punti 64 u 65.
      
         (37)  Ir-Regolament (KE) Nru 659/1999 tal-Kunsill tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 83, 27.3.1999, p. 1).
      
         (38)  Sentenza tal-Qorti tal-Ġustizzja tat-30 ta' Jannar 2002, Keller u Keller Meccanica v Il-Kummissjoni, T-35/99, ECLI:EU:T:2002:19, punti 106 sa 109.
      
         (39)  Sentenza tal-Qorti tal-Ġustizzja tad-29 ta' April 2004, Il-Ġermanja v Il-Kummissjoni, C-277/00, ECLI:EU:C:2004:238, punt 85; Sentenza tal-Qorti tal-Ġustizzja tal-15 ta' Jannar 1986, Il-Kummissjoni v Il-Belġju, C-52/84, ECLI:EU:C:1986:3, punt 14; Sentenza tal-Qorti tal-Ġustizzja tal-21 ta' Marzu 1990, Il-Belġju v Il-Kummissjoni, C-142/87, ECLI:EU:C:1990:125, punti 60-62.
      
         (40)  Sentenza tal-Qorti tal-Ġustizzja tal-11 ta' Diċembru 2012, Il-Kummissjoni v Spanja, C-610/10, ECLI:EU:C:2012:781, punt 104.
      
         (41)  Sentenza tal-Qorti Ġenerali tat-28 ta' Marzu 2012, Ryanair v Il-Kummissjoni, T-123/09, ECLI:EU:T:2012:164, punt 155.
      
         (42)  Sentenza tal-Qorti tal-Ġustizzja tat-8 ta' Mejju 2003, l-Italja u SIM 2 Multimedia v Il-Kummissjoni, C-328/99 u C-399/00, ECLI:EU:C:2003:252.
      
         (43)  Id-Deċiżjoni tal-Kummissjoni tas-17 ta' Settembru 2008, Għajnuniet mill-Istat N 321/2008, N 322/2008 u N 323/2008 — il-Greċja — il-bejgħ ta' ċerti assi ta' Olympic Airlines/Olympic Airways Services; Id-Deċiżjoni tal-Kummissjoni tat-12 ta' Novembru 2008, Għajnuna mill-Istat N 510/2008 — il-bejgħ ta' ċerti assi ta' Alitalia; Id-Deċiżjoni tal-Kummissjoni tal-4 ta' April 2012 SA.34547 — Franza — Ix-xiri ta' assi tal-grupp SERNAM fil-kuntest tar-riorganizzazzjoni tiegħu taħt is-superviżjoni tal-qorti.
      
         (44)  Is-Sentenza Ryanair Ltd v il-Kummissjoni, imsemmija qabel fin-nota 41 f'qiegħ il-paġna.
      
         (45)  Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (UE) 2015/1589 li jippreskrivi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 140, 30.4.2004, p. 1).